Summary: Neil Woodsista tuli huumeiden käytön dekriminalisoinnin puolestapuhuja 14 vuoden poliisiuran jälkeen. Suomessa asian nosti vuosi sitten pöydälle THL:n johtava asiantuntija.

Kun poliisi saa rikollisia kiinni ja huumeita takavarikkoon, poliisin työ näyttää tilastojen valossa hyvältä ja tulokselliselta. Englantilainen  Neil Woods  teki 14 vuotta töitä peitepoliisina kovan huumerikollisuuden parissa, kunnes hän omien sanojensa mukaan oivalsi, että siinä ei ole mitään järkeä.
 Viime viikonloppuna Helsingissä vierailleen Woodsin mukaan nykyisen järjestelmän keskeisin ongelma on huumemarkkinoiden järkälemäinen mittakaava. Hän ei usko, että poliisitoiminnalla voi mitenkään katkaista markkinoiden valtavaa kysyntää.
 Korkeintaan sillä voidaan muuttaa niiden muotoa rikollisia suosivaan suuntaan.
 Neil Woods Englantilainen Neil Woods työskenteli vuodet 1993–2007 poliisina pääosin peitetehtävissä kovan huumerikollisuuden ytimessä. Kirjoittanut kokemuksistaan kirjat Good Cop, Bad War sekä Drug Wars (yhdessä J.S. Rafaelin kanssa). Valmistelee parhaillaan kolmatta kirjaa. Toimii nykyisin puheenjohtajana LEAP-nimisessä järjestössä. Nimi tulee sanoista Law Enforcement Against Prohibition eli lainvalvojat kieltolakia vastaan. Woods vieraili Helsingissä viime viikonloppuna Huumepolitiikka.Nyt-seminaarissa, jossa hän oli puhujana.
 – Poliisi on todella hyvä saamaan kiinni huumediilereitä. Jos poliisin budjetti tuplataan, saadaan todennäköisesti tuplamäärä diilereitä kiinni, mutta se ei koskaan vaikuta huumemarkkinoiden kokoon. Poliisitoiminnalla ei voi mitenkään katkaista huumemarkkinoiden valtavaa kysyntää.
 Woodsin mukaan laittoman huumekaupan kokonaisarvo maailmassa on arviolta 400 miljardia puntaa eli reilut 465 miljardia euroa. Tarkkaa lukua ei tiedä kukaan, mutta nopealla verkkohaulla voi tarkistaa suuruusluokan olevan oikea.
 Luku on lähes kymmenkertainen vaikkapa Suomen valtion budjettiin verrattuna.
 – Poliisitoiminnalla ei ole mitään vaikutusta markkinaan, joka on näin valtava. Ainoa tapa jolla voidaan lopettaa korruptio, säästää henkiä ja suojella lapsia on huumekaupan laillinen sääntely, Woods sanoo.
 96 ihmistä vankilaan – huumekauppa pysähtyi kahdeksi tunniksi
 Neil Woods sanoo tehneensä huumepoliisin työtä tyytyväisenä vuosien ajan ennen kuin hän uskalsi alkaa ajatella kriittisesti toiminnan mielekkyyttä.
 Yksi silmät avaava esimerkki tuli vastaan, kun hänet komennettiin peitepoliisiksi seitsemän kuukauden ajaksi Northamptonin kaupunkiin, Keski-Englantiin.
 Hän soluttautui kaupungin huumerikollisten riveihin ja valmisteli massiivista poliisoperaatiota, johon saatiin apuvoimia eri puolilta Englantia.
 Operaation yhteydessä saatiin kiinni 96 ihmistä, joille jaettiin myöhemmin noin 250 vuoden vankilatuomiot. Woods sanoo olevansa varma, että tämän operaation yhteydessä saatiin kiinni jokainen ihminen, joka siinä kaupungissa välitti heroiinia, crackia tai amfetamiinia.
 Kaksi viikkoa tämän jälkeen Woods kertoo keskustelleensa tiedustelupuolen ihmisten kanssa operaation vaikutuksista. Kävi ilmi, että huumekauppa oli keskeytynyt Northamptonin kaduilla noin kahden tunnin ajaksi.
 Neil Woods osallistui huumepolitiikkaa käsittelevään seminaariin Helsingissä maaliskuun alussa. Yle / Vesa Marttinen
 Heti pidätysten jälkeen kaduilla liikkuivat jo uudet puhelinnumerot, ja uusi järjestäytyneen rikollisuuden ryhmä Birminghamista täytti kovaa vauhtia markkinoille jäänyttä tyhjiötä.
 – Tulos johon tällaisella kalliilla, vaarallisella ja pitkäkestoisella poliisityöllä päästään, on huumekaupan pysäyttäminen yhdessä kaupungissa kahden tunnin ajaksi. Mitä ihmettä olemme tekemässä? Täytämme vain vankiloita ja vapautamme rikollispomoille liikkumatilaa.
 THL:n asiantuntija samoilla linjoilla
 Suomessa huumeiden käytön rangaistavuudesta luopuminen nousi laajempaan yhteiskunnallisen keskusteluun viimeksi noin vuosi sitten, kun THL:n johtava asiantuntija  Tuukka Tammi  ja tutkimusprofessori  Pekka Hakkarainen  kirjoittivat aiheesta THL:n sivuilla julkaistun  blogikirjoituksen .
 Kirjoituksen ydinajatus on huumausainepolitiikan muuttaminen niin, että sen ytimessä on sosiaali- ja terveyspolitiikka, ei kriminaalipolitiikka. Jos huumeita käyttävän henkilön ei tarvitsisi pelätä rangaistusta tai rikolliseksi leimautumista, olisi heille helpompaa tarjota monipuolista sosiaali- ja terveydenhuollon tukea ja hoitoa.
 – Olemme olleet positiivisesti yllättyneitä tästä keskustelusta. Se on ollut rakentavaa ja asiallista, vaikka kaikki eivät välttämättä ole samaa mieltä kanssamme. Ihmiset ovat alkaneet nähdä, että ei tämä ehkä niin radikaali ehdotus olekaan, Tammi sanoo.
 Jos käyttö poistetaan rikoslaista, ei pidä kuitenkaan luopua siitä, että käytöstä seuraisi jotain. Seurausten ei tarvitse olla rikosoikeudellisia.   Tuukka Tammi
 Mallia voisi Tammen mukaan katsoa vaikkapa Portugalista tai Norjasta.
 – Norjassa  suunnitellaan uudistusta , jossa juuri sote-politiikka otettaisiin vahvemmin keskiöön. Siihen liittyy käytön rankaisemisesta luopuminen ja panostaminen muihin toimenpiteisiin, jotka auttavat ihmisiä. Siihen suuntaan tätä voisi meilläkin viedä.
 Portugalista puhuttaessa nousee usein esille  dekriminalisaatio , eli käytön rangaistavuudesta luopuminen. Tammi kuitenkin muistuttaa, että tämä oli vain osa suurempaa uudistusta, johon liittyi kymmeniä erilaisia toimenpiteitä.
 – Jos käyttö poistetaan rikoslaista, ei pidä kuitenkaan luopua siitä, että käytöstä seuraisi jotain. Seurausten ei tarvitse kuitenkaan olla rikosoikeudellisia. Portugalissakin käyttäjiä jää edelleen kiinni ja siitä seuraa velvoittava kontakti sosiaali- ja terveyspalvelujen suuntaan. Sieltä saa apua ja tukea eri tavalla kuin rikosoikeudellisessa mallissa.
 Samuraimiekka kurkkua vasten
 Neil Woods kertoo joutuneensa useita kertoja hengenvaaraan peitepoliisin työssä.
 – Kurkkuani vasten on pidetty samuraimiekkaa, puukkoa painettu vasten nivusiani, minua on osoitettu aseella ja riisuttu alasti ja etsitty piilotettuja radiolähettimiä. Olen myös todistanut omin silmin valtavan määrän väkivaltaa.
 Taustalla on hänen mukaansa darwinistinen kierre: kovien rikollisten luonnollinen puolustuskeino poliisin lisäämää taktista toimintaa vastaan on entistä kovempi voiman ja väkivallan käyttö.
 – Kun ymmärsin tämän, päätin lopettaa ja ryhtyä selittämään tätä asiaa ihmisille.
 Woods on poliisiuransa jälkeen kirjoittanut kokemuksistaan kaksi kirjaa. Hän kiertää paljon eri puolilla maailmaa puhumassa näkemyksistään. Ydinajatus on huumekaupan ottaminen valtion säännöstelyn alle. Tämä on Woodsin mukaan ainoa keino voittaa sota huumeita ja järjestäytynyttä rikollisuutta vastaan.
 – Vielä vuosikymmeniä sitten Englannissa oli tapana määrätä heroiinia niille, jotka ovat heroiinin ongelmakäyttäjiä. Siihen aikaan kun tämä lopetettiin, käyttäjiä oli 1049. Sitten käytäntö kiellettiin lailla ja markkinat vapautettiin järjestäytyneen rikollisuuden käsiin. 20 vuotta myöhemmin käyttäjiä oli 350 000. Tässä on hyvin yksinkertainen syy ja seuraus -suhde.
 Voit keskustella aiheesta jutun alla asiallisesti lauantaina kello 22 saakka.

Entinen huumepoliisi: "Ainoa tapa, jolla voidaan lopettaa korruptio, säästää henkiä ja suojella lapsia, on huumekaupan laillinen sääntely"


Summary: Oikeuskansleri ei halua ottaa julkisuudessa kantaa, mitä nimitykselle käy.

Hallituksen eron jälkeen auki olevien nimitysten kohtalo arvioidaan yksittäistapauksina, kertoo oikeuskansleri  Tuomas Pöysti  STT:lle.
 Hallitus nimittää ministeriöiden kansliapäälliköt ja muut virkamiehet lukuun ottamatta puolustusministeriön upseereita, joiden nimitys on presidentillä.
 Pääministeri  Juha Sipilä  (kesk.) jätti hallituksen eronpyynnön perjantaina, ja nyt hän sekä muut ministerit jatkavat toimitusministeristönä, joka ei käytännössä enää tee uusia poliittisia avauksia tai korkeita valtion virkanimityksiä.
 Kesken on esimerkiksi siviili- ja sotilastiedustelun laillisuusvalvontaa hoitavan tiedusteluvalvontavaltuutetun nimitys.
 Pöysti ei halua ottaa julkisuudessa kantaa, mitä nimitykselle käy.
 Oikeusministeriön hallintojohtaja  Olli Muttilainen  arvioi, että jos jostain syystä toimitusministeristö ei pysty nimitystä tekemään, asia siirtyy seuraavalle hallitukselle, jolloin tiedusteluvalvontavaltuutettu nimitettäisiin todennäköisesti kesällä.
 – Onhan se suhteellisen pitkä viivästys, Muttilainen pohtii.
 Muttilaisen mukaan ministeriö keskustelee oikeuskanslerin kanssa siinä vaiheessa, kun nimitysesitys on valmiina.
 Tällä viikolla eduskunnan perustuslakivaliokunta antoi nimitystä varten oman lausuman, jossa se asettui kannattamaan virkaan oikeuskanslerinviraston kansliapäällikköä  Kimmo Hakosta .
 Komentajanimitys voi lykkääntyä
 Myös Puolustusvoimain uuden komentajan nimityksestä on odotettu esitystä presidentille maaliskuun aikana.
 Oikeuskansleri Pöysti sanoi eilen STT:lle, ettei hän vielä ota kantaa siihen, voiko presidentti  Sauli Niinistö  määrätä toimitusministeristön esittelemään asian itselleen.
 Oikeuskansleri linjasi asian siten vuonna 1995, mutta perustuslaki on sen jälkeen muuttunut. Pöysti sanoi, ettei hän ole vielä selvittänyt asiaa.
 – Meidän täytyy arvioida asiaa erikseen, perustuslain muutosten ja parlamentaaristen piirteiden vahvistamisen takia.

Tiedusteluvalvontavaltuutetun nimitys saattaa lykkääntyä seuraavalle hallitukselle


Summary: Kane Tanaka kertoo elävänsä elämänsä onnellisinta aikaa.

Japanilainen  Kane Tanaka  on Guinnessin ennätystenkirjan mukaan maailman vanhin ihminen.
 116-vuotias Tanaka viettää aktiivista elämää ratkaisten matemaattisia yhtälöitä ja pelaten lautapelejä.
 Tanakan syntymäpäivää juhlistettiin tammikuussa hoitokodissa, jossa hän asuu Länsi-Japanissa. Kun syntymäpäiväsankarilta kysyttiin, milloin hän on ollut onnellisimmillaan, hän vastasi: "Nyt."
 Kane Tanaka herää yleensä aamukuudelta ja viettää päivänsä matematiikan sekä kalligrafian parissa. Lautapeleistä hänen suosikkinsa on Othello, jossa hän yleensä voittaa hoitokodin henkilökunnan.
 Japanissa on yksi maailman korkeimmista elinajanodotteista, ja siellä on aiemminkin kirjattu ikäennätyksiä. Esimerkiksi maailman vanhimmaksi elänyt mies,  Jiroemon Kimura , kuoli 116-vuotiaana vuonna 2013.
 Kaikkien aikojen vanhin ihminen on tähän mennessä ollut ranskalainen  Jeanne Louise Calment , joka eli 122-vuotiaaksi.
 Juttua päivitetty 9.3. kello 15.50. Jutussa kerrottiin aiemmin, etttä maailman vanhimman ihmisen sukunimi on Takana. Oikea sukunimi on Tanaka.

Japanilaisnainen on maailman vanhin ihminen – 116-vuotias nauttii matematiikasta ja lautapeleistä


Summary: Kunnollisen soittotilan rakentaminen on kallista äänieristyksen takia. Selvitimme tilannetta Tampereella, Helsingissä ja Kuopiossa.

Musiikin tekeminen onnistuu helposti vaikka olohuoneessa, mutta kun halutaan soittaa, syntyy meteliä. Äänekkäimpiä soittimia ovat rummut, jotka kuuluvat ilman sähköistä äänen vahvistustakin.
 Vaikka tekisi elektropoppia pelkällä tietokoneella, on sitäkin jossain vaiheessa testattava ilman korvakuulokkeita.
 Soittoharrastus ja bändeissä soittaminen on suosittua joka ikäpolvessa, joten treenikämpille riittää kysyntää. Markkinarako on huomattu monissa kaupungeissa.
 Riittävän tilavaa ja äänieristettyä huonetta tarvitaan mm. siksi, että varusteet ja vaatimukset kasvavat. Esimerkiksi raskaan rockin rumpalin setti on vuosien varrella kasvanut. Vaikka tyylissä yleisesti käytettävä tuplabassorumpu voidaan korvata näppärällä vaijeripedaalilla, on tom-tomrumpujen rivistö ja symbaalivalikoima silti yhä suurempi.
 Treenikämpäksi halutaan kunnon tilat myös siksi, että musiikin pitää jytistä niin että tuntuu.
 Paksut kipsiseinät ja kelluva lattia
 Hyvää treenitilaa voi olla vaikea löytää. Ellei satu olemaan niin onnekas, että bänditila löytyy omasta takaa, on myös muutamia yksityisiä toimijoita, jotka tarjoavat soittajille työtilaa.
 Helsingin seudulla sellaisia ovat esimerkiksi Musahotelli ja Bändikämpät. Sound-Inn tarjoaa soittajille vuokratilaa Helsingin lisäksi Tampereella ja Lahdessa.
 Tampereen Kalevassa toimii Musakeskus, jonka rakennuksen sisällä on panimo, ravintola ja vuokrattavaa toimistotilaa. Myös bändikämppiä on tarjottu vuokralle jo kolmisen vuotta.
 Nyt mummot käväisevät jo pubissamme drinksuilla ja hyvin menee.  Matti Sarlin
 Toiminnan alkaessa bändikämppiä markkinoitiin, nyt ei enää tarvitse.
 – Kysyntää on. Vaikka ei ole mainostettu, niin joka viikko kysellään bänditiloja, kertoo  Matti Sarin  Musakeskuksesta.
 Talossa on soittotilaa kahdessa kerroksessa, yhteensä noin 1 000 neliötä. Kämppiä on kolmisenkymmentä. Monessa niistä soittaa ainakin kaksi bändiä, joten on helppo päätellä, että ovien takana musisoi useita kymmeniä soittajia.
 – Pienin kämppä on 20 neliötä, mihin sopii kahden bändin kamat. Isommat kämpät ovat yli 30 neliötä.
 Joka neliö on harkiten täytetty, tiloja esittelevä Sarin kertoo. Yhteinen käyttö vähentää kustannuksia.
 Sisäjalkineet kuuluvat asiaan, kun keskitytään luovaan musisointiin.  Marko Melto / Yle
 Koputamme ovelle ja paksu ovi aukeaa. Vastaan lyö meteli: tilassa treenaa toistaiseksi vailla nimeä oleva yhtye. Laji on hevimetalli tai jokin sen alalaji.
 Musiikintyylit ovat näinä aikoina moninaiset. Niin myös soittajat.
 – Meillä löytyy soittajia joka lähtöön. Ikähaarukkakin on kaksikymppisistä kuusikymppisiin, Sarin kertoo.
 Koska moni bändi harjoittelee samaan aikaan, on ollut pakko panostaa äänieristeisiin.
 Kipsiä on seinissä monikertainen määrä tavalliseen seinään verrattuna. Samoin lattia on kelluvaa mallia, joten ääni ei kulje rakenteita pitkin.
 – Kunnollisten soittokämppien rakentaminen on kymmeniä kertoja kalliimpaa kuin toimistotilojen tekeminen, Sarin sanoo.
 Kämpästä pidetään tiukasti kiinni
 Soittajille soittokämpän saanti on onnenpotku, eikä tilasta haluta luopua.
 – Parin vuoden aikana on ehkä kerran yksi kämppä tyhjentynyt. Kämpästä pidetään yleensä viimeiseen asti kiinni. Vaikka bändi hajoaisi, joku jäsen siitä kasaa uuden ja tila pysyy hallinnassa, Sarin sanoo.
 Biisilista paljastaa inspiraation lähteet ja edellytykset.  Marko Melto / Yle
 – Sana myös kiertää soittajien kesken, joten vuokralaisia ei tarvitse haalia.
 Musakeskus aikoo rakentaa lisää soittotilaa, mutta tällä hetkellä piirustukset ovat byrokratian rattaissa.
 Mummot kavahtivat aluksi
 Kun vanhaan punatiiliseen rakennukseen Tampereen Kalevassa alettiin remontoida Musakeskuksen liiketilaa kolmisen vuotta sitten, olivat naapurit varauksellisia.
 – Naapurin senioritaloissa aluksi nikoteltiin, että mitähän tästäkin tulee, Matti Sarin kertoo.
 – Vaikka rokkarit saattavat näyttää tatuointeineen ja lävistyksineen pelottavilta, niin kuosin alla on lempeitä tyyppejä, hän vakuuttaa. Mitään pahaa sanottavaa ei vuokralaisista ole.
 Toni Lehmuskallio antaa rumputuntia Markku Pohjolalle Tampereen Musakeskuksessa.  Marko Melto / Yle
 – Nyt mummot käväisevät jo pubissamme drinksuilla ja hyvin menee.
 Talon sisälläkään ei järjestyshäiriöitä ole ollut, eikä mitään kaljanjuontivalvontaa tarvita.
 – Eletään niin kuin muuallakin. Ja ottavathan urheilijatkin palautusjuomaa, Sarin huomauttaa.
 Muutakin kuin bändisoittoa
 Treenikämpät käyvät myös opetustiloiksi.  Toni Lehmuskallio  antaa rumputuntia  Markku Pohjolalle , joka haluaa perehtyä triolikompin erilaisiin bassovaihtoehtoihin.
 – Tilat soveltuvat tähän mitä parhaiten. Tänne voi tulla koska tahansa eikä häiriöitä ole, Lehmuskallio kehuu.
 Kun käytävän ovia availlaan, löytyy huoneista myös akustisen kitaran opetusta.
 Myös äänityötä tekeville on paksuseinäinen työhuone tarpeen. Miksaus ei onnistuisi, mikäli äänieristys ei toimisi.
 Helsingissä huono tilanne
 Soittotilat ovat kortilla siellä, missä ihmisiä on muutenkin paljon. Jos Tampereella soittokämpiksi ja erilaisiksi työtiloiksi hyvin soveltuvat vanhat teollisuuskiinteistöt ovatkin olleet liipaisimella asbesti- ja muiden ongelmien takia, niin tilanne Helsingissä on vielä huonompi. Kaapelitehtaan soittokämpät ovat uhan alla.
 – Nosturi puretaan, se tietää suuria ongelmia. Mistä löytyisi korvaavia tiloja,  Jaakko Kämäräinen  Muusikkojen liitosta huokaa.
 – Usein tarjolla olevat tilat ovat ankeita, äänieristeet ovat huonot tai huone on ikkunaton loukko. Ja silti vuokraa saatetaan pyytää 20 neliön kämpästä tonnin verran.
 – Ihanteellisen treenikämpän läheisyydessä olisi tietysti kahvila, freelancebasisti Kämäräinen haaveilee.
 Savossa on väljempää
 Kuopiossa treenikämppien saatavuus on hyvä. Soitinlaitehuoltoalan yrittäjä  Jaakko Turunen  vuokraa 20–30 neliön kokoisia tiloja.
 Vuokralaisia on tällä hetkellä alle sata. Vuokra kerätään jokaiselta henkilöltä erikseen, ei siis bändikohtaisesti.
 – Tilat on tarkoitettu ainoastaan yhtyeille, ei yksittäiselle soittajalle, vaikka niitäkin joskus kysytään.
 Kaikki eivät harrastuksen alkuvaiheessa tarvitse äänieristettyä tilaa. Musiikin trenditkin vaihtuvat. Moni nuori musiikin harrastaja tekee musiikkia kotonaan.
 – On myös elävän musiikin paikkoja, joissa varsinaista bändiä näkee tuskin koskaan, enempi musa hoidetaan läppäri-räppäri-pohjalta, kertoo Turunen. Hänellä on vuokralaisista hyviä kokemuksia.
 Turunen on harkinnut toiminnan laajentamista, mutta se on jäänyt.
 – Näyttää siltä, että haja-asutusalueilla Kuopion ympärillä on tyhjiä varastoja tai muita tiloja helposti saatavilla, joten harrastustiloista ei liene puutetta, hän arvioi.

Hyvästä treenikämpästä ei luovuta vaikka bändi hajoaisi – "Vuokralaisia ei tarvitse haalia"


Keskustan eduskuntaryhmän puheenjohtaja  Antti Kaikkonen  on kutsunut kaikki eduskuntaryhmät koolle ensi tiistaiksi neuvottelemaan hallitustilanteesta.
 Kaikkonen aikoo ehdottaa, että nykyinen hallitus jatkaa toimitusministeristönä. Kaikkonen perustelee esitystään eduskuntavaalien läheisyydellä.
 – Arvioni mukaan tässä tilanteessa ei ole edellytyksiä aloittaa hallitusneuvotteluja poliittisen hallituksen muodostamisesta, Kaikkonen kirjoittaa kutsussaan.
 Toimitusministeristö jatkaisi, kunnes uusi hallitus on vaalien jälkeen muodostettu.
 Pääministeri  Juha Sipilä  (kesk.) jätti eilen hallituksensa eronpyynnön. Syynä oli soten kaatuminen.
 Presidentti  Sauli Niinistö  pyysi heti tuoreeltaan Sipilän hallitusta jatkamaan toimitusministeristönä. Käytännössä tämä tarkoittaa sitä, että hallitus hoitaa lähinnä juoksevia asioita.
 Toimitusministeristöllä on muodollisesti sama toimivalta kuin hallituksella ennen sen eronpyyntöä. Toimitusministeristö ei kuitenkaan enää toteuta hallitusohjelmaa tai voi esimerkiksi sitoa seuraavaa hallitusta kauaskantoisilla aloitteilla.
 Kaikkonen kertoo kutsussa, että asiasta on oltu yhteydessä oikeuskansleriin. Kaikkonen on keskustellut tilanteesta myös presidentti Niinistön kanssa.
 Lue lisää:
 Hallitus erosi, mitä nyt tapahtuu? Erittäin harvinainen tilanne Suomessa
 Analyysi: Tulos tai ulos – Sipilällä ei ollut enää mitään menetettävää
 Sote-uudistuksen pitkä kuolinkamppailu – näin viimeiset päivät etenivät

Kaikkonen kutsui eduskuntaryhmät koolle tiistaiksi


Summary: Shamima Begumin kolmas lapsi kuoli pakolaisleirillä Syyriassa.

Shamima Begum  on vasta 19-vuotias, mutta mediatietojen mukaan hänellä on jo kolme lasta. He kaikki ovat kuolleet.
 Shamima Begumin tapaus on nostattanut kovaa keskustelua Britanniassa. Nyt kritiikin kohteeksi on joutunut sisäministeri  Sajid Javid .
 Tarina sai alkunsa vuonna 2015, kun 15-vuotias Begum päätti jättää kotinsa Lontoossa ja muuttaa terroristijärjestö Isisin alueelle Syyriassa. Hän matkusti sinne kahden ystävänsä kanssa.
 Britannialaiset teinitytöt Kazida Sultana, 16, Amira Abase, 15, ja Shamima Begum, 15, Gatwickin lentokentän turvakameroiden kuvissa heidän matkatessaan Syyriaan helmikuussa 2015. AFP
 Syyriassa Begum naitettiin hollantilaiselle Isis-taistelijalle. He saivat kaksi lasta. Molemmat ovat Begumin mukaan kuolleet, tiettävästi aliravitsemukseen ja hoidon puutteeseen.
 Isisin viimeisestä linnakkeesta, Irakin rajalla sijaitsevasta Baghuzista on käyty  viime viikot taistelua , ja sieltä on paennut tuhansia ihmisiä. Näin teki myös Begum.
 Ministeri vei kansalaisuuden
 Begumin  tarina Syyriassa tuli julki , kun brittilehti Timesin toimittaja löysi Begumin pakolaisleiriltä Syyriassa vajaa kuukausi sitten. Begum oli raskaana ja kertoi Timesin toimittajalle haluavansa palata kotiin syntymättömän lapsensa vuoksi.
 Britanniassa syntyi meteli. Begum ei osoittanut erityistä katumusta kalifaatti-retkestään tai tuominnut Isisiä. Ajatus hänen paluustaan ei lämmittänyt varsinkaan monien poliitikkojen mieltä.
 Sisäministeri Javid ilmoitti, että Begumilta viedään kansalaisuus. Ajatuksena oli, että hän olisi oikeutettu Bangladeshin kansalaisuuteen äitinsä kansalaisuuden perusteella. Bangladeshin mukaan Begumilla ei ole asiaa maahan.
 Leirillä Begum synnytti poikavauvan, joka sai nimekseen  Jarrah . Hän kuoli torstaina alle kolmen viikon ikäisenä. Uutiskanava  BBC:n mukaan  poika menehtyi keuhkokuumeeseen.
 Brittilehti Guardianin mukaan Jarrah  haudattiin perjantaina .
 Tuhannet ihmiset ovat viime päivinä paenneet viimeisiltä Isisin hallussa olleilta alueilta Baghouzissa Syyrian itäosassa lähellä Irakin rajaa. Bulent Kilic / AFP
 "Kylmää ja epäinhimillistä"
 Lapsi syntyi ennen kuin Begumilta ehdittiin viedä kansalaisuus, joten Jarrah oli virallisesti britti.
 Lapsen kuolema sai monet kritisoimaan konservatiivipuoluetta edustavaa sisäministeriä. Esimerkiksi työväenpuolueen  Diane Abbott  kutsui päätöstä kylmäksi ja epäinhimilliseksi.
 Twitterissä hän kommentoi Javidin olevan vauvasta moraalisesti vastuussa ja sanoi Javidin käyttäytyneen häpeällisesti.
 Abbott ei ollut ainoa moittija. Javid sai kritiikkiä myös omasta puolueesta ja avustusjärjestöiltä.
 – On mahdollista, että tämän poikavauvan ja muiden kuolemat olisi voitu välttää. Kaikki Isisiin liittyvät lapset ovat konfliktin uhreja, ja heitä on sellaisina kohdeltava, Pelastakaa lapset -järjestön Syyriasta vastaava päällikkö  Sonia Khush  sanoi uutistoimisto AFP:n mukaan.
 Olot vaikeat myös leirillä
 Isisin alueelta on tullut heikkokuntoisia ihmisiä, sillä taisteluiden puristuksessa esimerkiksi ruoasta on ollut pulaa.
 Pelastusjärjestö IRC kertoi perjantaina, että 12 000 naista ja lasta on saapunut al-Holin pakolaisleirille keskiviikon jälkeen. Yhteensä leirille on saapunut yli 55 000 ihmistä joulukuusta lähtien.
 Joulukuun jälkeen ainakin sata ihmistä on kuollut matkalla leiriin tai juuri saavuttuaan. Heistä suurin osa oli alle 5-vuotiaita lapsia.
 Olot paenneiden leirillä ovat nekin vaikeat. Pulaa on kaikesta, esimerkiksi asuinteltoista.
 Yle Uutisgrafiikka
 Hallitus kommentoi lyhyesti
 Sajid Javid oli alkureaktion jälkeen pehmentänyt kommenttejaan lapsen osalta. Hän sanoi BBC:lle perjantaina ennen lapsen kuoleman varmistumista, että hän tuntee sympatiaa (sota-alueille) raahattuja lapsia kohtaan.
 Brittihallituksen edustaja kommentoi, että lapsen kuolema on aina traaginen tapahtuma ja perheelle äärimmäisen stressaavaa.
 Hallitus kuitenkin muistutti, että se on vuodesta 2011 asti kehottanut ihmisiä välttämään matkustamista Syyriaan.
 Myös Suomessa keskustelu Isisin taistelijoiksi lähteneiden kotiinpaluusta kiihtyi tällä viikolla, kun syyrialaisleiriltä löytyi  Sannaksi esittäytynyt suomalaisnainen . Myös hän haluaisi palata kotiin.
 Lue lisää:
 Isisin kalifaatista kotiin haikaileva "Sanna" videolla: "Pystyn elämään normaalia elämää Suomessa"
 "Sanna" ja hänen naitettu 13-vuotias tyttärensä haluavat Syyriasta Suomeen – "Nyt kaikki on kauheaa", nuori tyttö sanoo
 Rikosoikeuden professori Isis-taistelijoiden paluusta Suomeen: Hyvin epätodennäköistä, että heitä tuomittaisiin rikoksista

Isis-tytön vauva kuoli – brittiministerin kovalle linjalle sataa nyt kritiikkiä


Summary: Uudistus olisi pitänyt alusta pitäen tehdä pienempinä palasina. Uusi hallitus hyötyy valmistelutyöstä, kun nyt tunnistetaan realiteetit, alivaltiosihteeri Nerg arvioi.

Sote kaatui eilen perjantaina, mutta uudistuksen projektijohtaja, valtiovarainministeriön alivaltiosihteeri  Päivi Nerg  sanoo pitävänsä huolen siitä, ettei sote kaadu ovet paukkuen. Hän puhuu soten hallitusta alasajosta.
 – Olemme veronmaksajille velkaa sen, että kerätään kaikki tieto, ei hävitetä mitään. Kukaan ei sulje ovia äkkipikaistuksissaan ja sano, että se oli tässä, Nerg sanoo.
 Hänen mukaansa tulee analysoida ja säilyttää kaikki hyvät asiat, mutta myös ne riskikohdat, jotka valmistelussa tunnistettiin. Uuden hallituksen ei enää tarvitsisi kompastella samoissa asioissa.
 Hyödyt lainsäädännössä
 – Noin 200 miljoonaa euroa on käytetty valmisteluun, toimeenpanoon ja lainsäädännön tekemiseen. Raha ei mennyt hukkaan. Pystymme sieltä erittäin hyvin dokumentoimaan ja hyödyntämään kaiken sen hyvän työn, mikä on tehty tulevan sote-mallin ja rakenteitten hyödyksi.
 Nerg sanoo, että hyödyt ovat jo lainsäädäntöpuolella – nyt on viisi perustuslakivaliokunnan lausuntoa ja jo paljon lainsäädäntötyötä tehtynä.
 – Tunnistamme, mikä se kapea väylä on, missä seuraavankin hallituksen realiteettien täytyy olla.
 Joidenkin työt loppuvat
 Jotta hyödyt konkreettisesti jäisivät talteen, maakuntien valmistelijoille lähtevät ensi viikolla ohjeet, kuinka hallittu alasajo oikein tehdään. Mukana seuraavat muun muassa talousohjeet: mikä valmistelu voi jatkua, mikä ei.
 Alasajovaihe kestää syyskuun loppuun. Silloin loppuvat myös soteen liittyneet työtehtävät viimeistään. Nerg lohduttaa, että osalla valmistelijoita oma vanha työ jatkuu, osaa valmistelusta saatetaan vapaaehtoisesti jatkaakin. On kuitenkin kymmenien ihmisten joukko määräaikaisia, joilta työ lähtee alta. Kaikkiaan kunnissa valmistelutöissä oli noin 750 ihmistä ja valtakunnallisesti yhteensä noin tuhat.
 Sote-projektin opiksi Nerg sanoo sen, että näin iso uudistus ei ole yhden hallituskauden tehtävissä.
 – Olisi pitänyt ajatella jo alusta lähtien, että tehdään palasina. Tehdään parlamentaarisesti ja lähdetään viemään sitä varmistaen, että jotain edes valmistuisi. Nyt kaatui kokonaisuus, ja isoin oppi on, että josko tehtäisiin vähän toisella tavalla.
 Nyt elämä jatkuu kuten ennenkin.
 – Sairaanhoitopiirit ja kunnat ovat nyt vastuussa sekä erikoissairaanhoidon, perusterveydenhoidon että sosiaalipalvelujen kehittämisestä. He voivat lähteä tekemään ihan niin kuin he itse näkevät, Nerg sanoo.
 Lue myös:
 Analyysi: Tervetuloa tänään vaaliteltoille, joilla pestään pikavauhtia kädet sotesta
 Sote-uudistuksen pitkä kuolinkamppailu – näin viimeiset päivät etenivät

Soten projektijohtaja Päivi Nerg: 200 miljoonaa euroa valmistelurahaa ei mennyt hukkaan


Summary: Ihmisten epäluulo viranomaisia kohtaan saa sairastuneet piilottelemaan kotona.

Kongon demokraattisessa tasavallassa on meneillään maan historian pahin ebolaepidemia.  Viime elokuussa alkanut  epidemia on tähän mennessä vaatinut jo noin 580 ihmisen hengen.
 Ebolan hoitoa hankaloittavat kuitenkin iskut hoitokeskuksia vastaan.
 Lauantaina yksi ihminen sai surmansa, kun aseistetut miehet hyökkäsivät Butembon hoitokeskukseen Kongon itäosassa. Keskus oli avattu uudelleen alle viikko sitten.
 Maaliskuun alussa Lääkärit ilman rajoja -järjestö (MSF)  joutui keskeyttämään  toimintansa Butembon hoitokeskuksessa, kun siellä sytytettiin tulipalo. Pari päivää aiemmin oli hyökätty toista keskusta vastaan Katwassa. Tuolloin henkensä menetti yksi ihminen.
 Butembon pormestari syyttä iskusta "terroristeja", jotka haluavat tappaa sairaita.
 MSF:n mukaan paikallisten ihmisten epäluulo hoitoa ja viranomaisia vastaan on kasvanut yhä suuremmaksi, mikä vaikeuttaa epidemian hillitsemistä. Hoitoon ei uskalleta hakeutua, koska viranomaiset käyttävät kovia otteita ja esimerkiksi seuraavat hoitoon hakeutumista.
 MSF:n mukaan jännitteet alueella ovat kasvaneet, koska konfliktista kärsivällä alueella rahaa on suunnattu vain ebolan hoitoon. Asiaa ei auta, että Kongon vaaleja siirrettiin ebolan takia vuoden vaihteessa. Presidentti  Joseph Kabila   perusteli tuolloin, että ebola tarttuu äänestyskoneiden kautta . Tämä lisäsi epäilyjä siitä, että ebola on vain poliittinen ase.
 Lisäksi alueella toimii useita erilaisia aseistettuja ryhmiä.
 Tapauksia jo yli 900
 Kongon viranomaisten mukaan ebolatapauksia on jo yli 900.
 MSF:n mukaan meneillään on Kongon pahin ja historian toiseksi pahin ebolaepidemia. Pahin oli Länsi-Afrikassa vuosina 2014–2016. Guineasta alkanut epidemia tappoi yli 10 000 ihmistä.
 Ebola on viruksen aiheuttama verenvuotokuume. Tauti on usein kuolemaksi.
 Kongon edellinen ebolaepidemia oli julistettu loppuneeksi vain hieman ennen uuden alkamista.
 Lue lisää:
 Ebolaa nitistetään Kongossa nyt myös rokotteilla – Eristyksistä karkaavat potilaat pahin uhka
 Päivitetty 20.00 tuoreemmilla uhriluvuilla.

Kongossa hyökättiin ebolaklinikkaa vastaan – maan historian pahimman tautiepidemian hoitaminen hankaloituu entisestään


Summary: Nuortenpaikaksi nimetty talo on koko maan mittakaavassa ainutlaatuinen.

Keväinen aurinko hivelee jykevää rakennusta. Vanhan Kirjapainotalon uudet oranssit seinät erottuvat edukseen katukuvasta Kouvolan keskustassa.
 Ovista sisään astellessa katse kiinnittyy isoon kirahvipehmoleluun, joka ottaa vieraita vastaan nuorisokahvilan edustalla.
 – Kirahvi on ollut hitti täällä ensimmäisinä päivinä. Tuolla se istuu iltapäivällä kahvilla nuorien kanssa, Kouvolan nuorisopalveluiden palveluvastaava  Tuula Soininkallio  sanoo.
 Kirjapainotalo on yksi Kouvolan keskustan vanhimmista ja kauneimmista rakennuksista. Nyt sen tiiliseinät tarjoavat tilat nuorille, sillä Kouvolan nuorisopalvelut on muuttanut paikallisen yrityksen omistamaan taloon on alkuvuodesta vuokralle.
 Kirjapainotalo sijaitsee Kouvolankadun ja Koulukadun risteyksessä. Pyry Sarkiola
 Kouvolan Nuortenpaikka tavoittelee nuoria laajalla ikähaitarilla.
 – Haluamme tänne peruskouluikäiset ostoskeskuksista, mutta haluamme tarjota viihtyisän oleskelutilan myös parikymppisille nuorille, Kouvolan nuorisopalveluiden palveluvastaava Tuula Soininkallio sanoo.
 Kun kello lähestyy arkipäivinä kolmea, nuoria ei vielä näy. Meno vilkastuu kahvila- ja nuorisotyöntekijöiden mukaan neljän jälkeen. Sitä ennen ollaan koulussa tai töissä – kuka missäkin.
 Nuortenpaikassa aiotaan järjestetään ohjelmaa myös pelkästään täysi-ikäisille.
 Hengailupaikka
 25-vuotias kouvolalainen  Markus Aleksi Korpihete  on käynyt uudessa Nuortenpaikassa avajaisviikolla useampana päivänä. Hän on huomannut, että kävijöiden ikähaarukka on ollut 13–29 vuotta.
 – Tämä on tärkeä paikka. Tänne voi tulla viettämään aikaa kavereiden kanssa. Täällä voi pelata biljardia tai lautapelejä. Nuorten kahvilassa voi vain hengailla. Täällä on vähän kaikkea, Korpihete sanoo.
 Kouvolan nuorisopalveluiden palveluvastaava Tuula Soininkallion mukaan rakennuksen korjaustöissä on onnistuttu. Hänen mukaansa työt on tehty vanhaa rakennusta kunnioittaen ja sen henki säilyttäen.
 – Tämä on erittäin hyvin kunnostettu. Meidän toiminnot on hyvin huomioitu.
 Kahvila oli nuorien toivoma lisä Nuortenpaikan kokonaisuuteen. Pyry Sarkiola
 Kouvolan Kirjapainotalo valmistui vuonna 1921. Punatiiliseinät rapattiin 20-luvun klassismin tyyliin. Kirjapainotalon ensimmäiset asukkaat olivat Kouvolan Sanomalehti Oy ja Kymiyhtiö.
 Rakennuksen ensimmäisinä vuosina siellä muun muassa painettiin Kouvolan Sanomia. Rakennuksen suunnitteli kouvolalainen rakennusmestari  Uuno Immonen .
 Kouvolassa keskitetty poikkeuksellisen paljon
 Saman katon alle on keskitetty Kouvolan keskustan alueen nuorisopalveluja. Samaan tapaan keskustan nuorisopalveluja on keskitetty Turussa ja Tampereella, mutta ei kuitenkaan samassa laajuudessa kuin Kouvolassa.
 Nuortenpaikassa toimintaa on kolmessa kerroksessa. Ensimmäisessä kerroksessa on monitoimitila, nuorisokahvila ja nuorten ohjaamo.
 Toisessa kerroksessa sijaitsee nuorisopalveluiden eri yksikköjä. Kerroksessa toimivat muun muassa nuorisopalvelujen hallinnon, kulttuurisen nuorisotyön, erityisnuorisotyön ja ehkäisevän päihdetyön tilat.
 Nuortenpaikan kolmannessa kerroksessa Kymsoten nuorisoneuvola ja tilat muun muassa Kouvolan nuorisovaltuustolle.
 – Palveluidensaaminen saman katon alle oli mielestämme hyvin tärkeää jo pelkästään sen takia, että nuorta ei pompotella luukulta toiselle. Ajattelimme niin, että nuoren tullessa tänne aikuiset ovat täällä häntä varten, sanoo Tuula Soininkallio.
 Kouvolan Kirjapainotalo ennen viimeisintä remonttia. Juha Korhonen/Yle
 Tärkeää, että nuori löytää palvelun
 Kuntaliiton erityisasiantuntijan  Mari Ahonen-Walkerin  mukaan Nuortenpaikka on nuorten palveluiden laajuudessa Suomen kattavimpia. Hänen mielestään Kouvolaa voi luonnehtia edellekävijäksi keskustan nuorisopalvelujen keskittämisessä.
 – Kouvolassa palveluita on saman katon alla poikkeuksellisen laajasti, Ahonen-Walker sanoo.
 Kuntaliitosta kerrotaan, että nuorten palveluiden keskittämisestä ei ole tulossa valtakunnallinen trendiä.
 Ahonen-Walker muistuttaa, että vaikka isossa kaupungissa keskustan nuorisopalvelut keskitetään yhden katon alle on tärkeää huomioida myös keskusta-alueen ulkopuolella asuvat nuoret.
 – Nuorisotyö on lähipalvelua. Tärkeää, että palvelua on myös siellä missä nuoret asuvat.
 Nuortenpaikan lisäksi Kouvolan nuorisopalveluilla on 11 yksikköä Kouvolan alueella. Nuortenpaikan ohella Kouvolan keskustan alueella toimivat Haanojan Haalin ja Lehdokin nuorisotilat.
 – Yhtäkään yksikköä ei lakkautettu Nuortenpaikan tieltä. 11 muulla yksiköllä tavoitamme nuoret muulla Kouvolan alueella hyvin, Kouvolan nuorisopalveluiden palveluvastaava Tuula Soininkallio sanoo.

Yksi Kouvolan upeimmista taloista annettiin kaikkien alle 30-vuotiaiden nuorten käyttöön – se ei muuten ole harmaa eikä betonia


Summary: New Jerseyn osavaltio, Washington ja Chicago suunnittelevat samaa.

Yhdysvalloissa Philadelphian kaupunki on hyväksynyt lain, joka pakottaa kauppoja ja ravintoloita ottamaan myös rahaa maksuksi palveluista.
 Monissa amerikkalaiskaupungeissa varsinkin ravintolat hyväksyvät maksut vain luottokorteilla tai matkapuhelimilla.
 Käytännön arvostelijoiden mukaan se asettaa ihmiset asiakkaat eriarvoiseen asemaan syrjimällä niitä, joilla ei ole luottokortteja tai pankkitilejä.
 Myös New Jerseyssä osavaltion päättäjät ovat jo hyväksyneet lakiehdotuksen, joka tekisi käteistä vastaanottamattomasta liikkeestä tai ravintolasta laittoman. Osavaltion kuvernööri  Phil Murphy  ei kuitenkaan ole vielä hyväksynyt lakia.
 Myös Washingtonissa ja Chicagossa vastaavat lait odottavat lopullista hyväksyntää.
 Yhdysvalloissa arvellaan vielä olevan noin kahdeksan miljoonaa kotitaloutta, joilla ei ole käytössään pankki- tai luottokorttia.

Philadelphia kaupoille ja ravintoloille: Lakatkaa nyrpistelemästä rahalle


Summary: Euroviisutoimittaja uskoo joiun sulattamaan koko Euroopan sydämet. Tämä on kolmas kerta, kun joiku kuuluu Euroviisujen lavalla.

Tänä keväänä raikaa joiku Israelin Tel Avivissä, kun  Norja valitsi viime viikonloppuna edustajakseen KEiiNOn , kappaleella  Spirit in the sky.  Kappale yhdistelee poppia ja saamelaisten perinteistä vokaaliperinnettä joikua. Kappale on saanut inspiraatiota tasa-arvosta, huolimatta etnisiteetistä, sukupuoli-identiteetistä tai seksuaalisesta suuntautumisesta.
 KEiiNO voitti ylivoimaisesti Norjan karsinnat 231 937 äänellä, saaden 70 000 ääntä enemmän kuin toiseksi tullut  Adrian Jørgensen .
 Tämä on kolmas kerta, kun Euroviisuissa kuullaan joikua. Ensimmäisen kerran joikua kuultiin vuonna 1980, kun Mattis Hætta ja Sverre Kjeldesberg edustivat Norjaa kappaleella  Sámi Ædnan.  Viimeksi joikua kuultiin vuonna 2000, kun Johan Sara Jr. ja Roger Pontare edustivat Ruotsia kappaleella  When spirits are calling my name.
 "Toivon koko Euroopan joikaavan kanssamme"
 KEiiNOssa laulavat  Tom Hugo Hermansen  ja  Alexandra Rotan . Heidän lisäksi ryhmässä joikaa koutokeinolainen  Fred René Buljo , joka on tunnettu Duolva Duottar -saamenkielisestä rap-ryhmästä.
 KEiiNO edustaa Norjaa keväällä järjestettävissä Euroviisuissa.  Julia Marie Naglestad / NRK
 Buljo on erityisen ylpeä siitä, että pääsee viemään saamelaiskulttuuria Eurooppaan.
 – Olen erittäin onnellinen ja ylpeä, että olemme päässeet Tel Aviviin. Aiomme nyt harjoitella ahkerasti, ja tehdä esityksestämme vielä paremman ja lavalla sitten antaa kaikkemme.
 – Aion edustaa kulttuuriani niin hyvin kun vain osaan, ja todellakin toivon koko Euroopan joikaavan kanssamme, sanoo Fred René Buljo.
 "Fred sulattaa ihmisten sydämet"
 Euroviisutoimittaja  Sami Luukela  epäilee, miten kansainvälinen tuomaristo ottaa kappaleen vastaan. Luukela kuitenkin uskoo, että joiku on nimenomaan se, mikä jää ihmisten mieleen.
 – Norjan karsinoissa tuomaristo ei antanut kovin paljoa pisteitä, mutta KEiiNO sai paljon yleisöääniä.
 – Fredin joikaaminen on todella erilaista kuin mitä ihmiset ovat yleensä kuulleet, hänellä on omalaatuinen tyyli ja persoonallinen ääni. Uskon että se tulee sulattamaan ihmisten sydämet, miten innoissaan Fred tuntuu olevan siitä että pääsee näyttämään saamelaiskulttuuria. Uskon sen olevan kappaleen etu, pohdiskelee Luukela.
 Euroviisutoimittaja Sami Luukela yhdessä vuoden 2013 ESC-voittaja Emilie De Forestin kanssa viime viikonloppuna.   Priváhta
 Tuomariston ääniä ei voi ennustaa, mutta Luukela on sosiaalisessa mediassa olevien kommenttien perusteella varma siitä, että KEiiNO nähdään Euroviisujen finaalissa.
 – Tässä kappaleessa on kuitenkin niin vahva melodia, että se jää varmasti monien mieleen. Myös se, että saamelainen kulttuuri on vähän uudempi juttu, josta varmasti puhelinäänestäjät innostuu, analysoi Sami Luukela.
 Myös Ruotsin euroviisukarsinnoissa saamelainen mukana
 Lauantaina selviää, kuullaanko myös Ruotsista joikua Euroviisuissa. Suoraan karsintojen finaaliin ampaisi joikaaja  Jon-Henrik Fjällgren  kappaleella Norrsken (Goeksegh). Tämä on kolmas kerta, kun Fjällgren kilpailee Ruotsin edustajan paikasta. Hän on sijoittui toiseksi vuonna 2015 kappaleella  Jag är fri,  ja kolmanneksi vuonna 2017 kappaleella  En värld full av strider .
 Jon-Henrik Fjällgren osallistuu jo kolmatta kertaa Ruotsin euroviisukarsintoihin.  Liv Inger Somby / NRK
 Ennakko-odotusten mukaan Fjällgrenin  voitto näyttää kuitenkin epätodennäköiseltä . Hänen voittomahdollisuus on laskettu olevan vain noin 2 prosenttia.

Joiun voimalla Euroviisujen finaaliin? – "Toivottavasti koko Eurooppa joikaa mukana"


Summary: Luitko jo nämä? Kokosimme sinulle viikon kiinnostavimpia juttuja, jotka saatoit arjen kiireessä ohittaa.

"Soita nimismiehelle, että tulee hakemaan nuo raatonsa pois" – 50 vuotta sitten Tauno Pasanen ampui neljä poliisia pihalleen ja antautui naapurille
 Harva tiesi mitään Pihtiputaasta ennen maaliskuuta 1969. Sitten tapahtui joukkosurma, joka käänsi koko Suomen katseen kyläpahaseen.
 Thomas Barwick, Getty Images
 Parikymppiset vonkaavat seksiä, sukulaiset koskettelevat ja keski-ikäiset ehdottelevat – Yle tutki 450 hyväksikäyttötuomiota
 Joka viikko neljä ihmistä saa tuomion lapseen kohdistuvasta seksuaalirikoksesta. Kokosimme tiedot viime vuosien tapauksista.
 Paavo Jantunen, 37, Pekka Rintamaa, 37, ja Mikko Partanen, 34, kokevat elämänsä muuttuneen kolmenkympin rajapyykin jälkeen. Antti Lähteenmäki/YLE
 Mikko erosi, Paavo haaveilee perheestä ja Pekka vaihtoi ammattia ruuhkavuosina – Kolme miestä kertoo, miten kolmikymppisyys muutti  elämää
 Miesten tyytyväisyys elämään laskee kolmekymppisenä, selviää Ylen kyselystä. Kolme miestä kertoo, mitä silloin tapahtui.
 Julia Uusitalo pitää ystävien tapaamista ja keskustelemista heidän kanssaan tärkeänä. Antti Lähteenmäki/YLE
 Ylen kysely: Nuoret naiset ovat samanikäisiä miehiä huolestuneempia – tutkija: "Naisilla on tuplataakka"
 – Omassa elämässä minua huolestuttavat talousasiat, toimeentulo ja terveydenhuolto. Maailmassa huolestuttaa turvallisuus sekä kotimaassa että ulkomailla. Mietin, mihin tämä yhteiskunta on menossa, 24-vuotias  Julia Uusitalo  toteaa.
 Taloustutkimus kartoitti Ylen toimeksiannosta, millaiseksi suomalaiset kokevat elämänsä tällä hetkellä. Tapasimme kolme nuorta helsinkiläistä naista, jotka kertoivat meille huolistaan.
 Mikael Gabriel pohtii, pitäisikö hänen elämäkerrastaan tehdä elokuva. – Pitäisi olla sellainen tyyppi, joka oikeasti haluaisi tehdä leffan. Sitten pitäisi keskustella kuka näyttelee mua. Onko se joku muu vai minä itse. Jussi Koivunoro / Yle
 Mikael Gabriel törsäsi pahimmillaan 28 000 euroa kuussa makeaan elämään – "Enää en tuhlaa peittääkseni pahaa oloa"
 Räppäri kertoo maanantaina julkaistussa elämäkerrassaan myös uupumuksesta, minkä takia hän jää tauolle.

Viisi kiinnostavaa juttua lauantai-iltaan: Tragedia käänsi Suomen katseen, nuorten miesten isot muutokset ja Mikael Gabrielin tuhlaileva elämäntyyli


Summary: Persicon uskotaan johtaneen mafiajärjestö Colomboa myös kalterien takaa.

Tunnettu yhdysvaltalainen mafiapomo  Carmine Persico  on kuollut vankeudessa 85-vuotiaana. Lisänimellä Käärme tunnettu Persico johti New Yorkissa toiminutta Colombon mafiaperhettä. Asiasta kertoo muun muassa  yleisradioyhtiö BBC.
 Persico tuomittiin 139 vuodeksi vankilaan vuonna 1986 kahdeksan muun rikollisen kanssa. Hänen uskotaan johtaneen rikollisjärjestöään myös telkien takaa.–
 Persico syntyi vuonna 1933 New Yorkin Brooklynissä. Hänet pidätettiin ensimmäisen kerran 17-vuotiaana epäiltynä toisen nuoren kuolemaan johtaneesta pahoinpitelystä. Syytteet jätettiin lopulta nostamatta.
 Parikymppisenä hän oli jo liittynyt Colombo-rikollisjärjestöön, joka oli yksi New Yorkin viidestä suuresta mafiaperheestä. Hän nousi järjestön johtoon vuonna 1973.
 Persicon on väitetty syyllistyneen tai sekaantuneen ainakin 20 murhaan rikollisuransa aikana. Lisäksi häntä on epäilty muun muassa koronkiskonnasta, murtovarkauksista, raiskausyrityksestä, kaappauksesta ja laittoman aseen hallussapidosta.
 Persico tuomittiin lopulta siitä, että hän oli kiristänyt miljoonia dollareita ammattiliitoilta ja rakennusyhtiöiltä. Hän puolusti itse itseään oikeudenkäynnissä.
 Aikansa suurimman mafiaoikeudenkäynnin syyttäjänä toimi  Rudy Giuliani.  Hän nousi myöhemmin New Yorkin pormestariksi ja on nykyään Yhdysvaltain presidentin  Donald Trumpin  juristi.
 Persicon lakimiehen mukaan hän kuoli diabeteksesta johtuviin komplikaatioihin torstaina.
 Lue myös:
 "Italian toiseksi vaarallisin mies" jäi kiinni – Rikollispomo Marco di Lauro pidätettiin pasta-annoksen äärestä ja kissojen seurasta
 Liikenneraivo vei “Mafiaveljien” gangsterin vihdoin kaltereiden taa
 Bensaa kotioven alta, lasten uhkailua – Paljastus Italian mafiasta muutti Federican elämän, mutta tutkiva toimittaja jatkaa tappouhkauksista huolimatta

New Yorkin pelätyimpiin mafiapomoihin kuulunut Carmine Persico on kuollut 85-vuotiaana – oli tuomittu vankeuteen 139 vuodeksi


Summary: Bryggeri-baarin perustaja uskoo, että joku antoi hänen yhdistystaustastaan vinkin saksalaislehdistölle.

Kaikki alkoi kahdesta kuvasta. Kun äärioikeistoa vastustavat aktiivit syöttivät  Pekka Kääriäisen  nimen Google-hakupalveluun tammikuussa, avautui kuvahaussa kaksi heistä erityisen syyllistävää kuvaa.
 Toisessa Kääriäinen poseeraa isänsä SS-kypärä kädessään, toisessa hän pitelee hattua, johon kuuluva univormu roikkuu seinällä miehen takana. Waffen-SS eli Schutzstaffel oli Saksan armeijan joukoista pahamaineisin, ja se osallistui todistettavasti juutalaisten joukkotuhoon.
 – Kuvat irrotettiin kontekstistaan. Niiden perusteella minua syytettiin natsiksi ja SS-faniksi, jollainen en todellakaan ole, Kääriäinen sanoo.
 Panimoyrittäjä seisoo Bryggeri Helsinki -olutravintolan tiskin takana ja laskee hitaasti olutta lasiin. Berliinin kylmä tuuli ja sade ovat ajaneet ihmiset ulkoa sisätiloihin.
 Kaikki paitsi pari aktivistia, jotka tälläkin hetkellä jakavat lähirappujen postiluukkuihin Bryggerin boikotoimiseen kehottavia lentolehtisiä.
 Aktivistit: järjestö antaa ihailevan kuvan natsi-Saksasta
 Boikottikampanja on puhuttanut saksan- ja suomenkielisillä sosiaalisen median sivuilla viikon alusta lähtien, kun Berliner Morgenpost -lehti julkaisi Kääriäisen haastattelun.
 Kohu lähti kuitenkin liikkeelle jo tammikuussa, kun vasemmistolainen  taz -lehti julkaisi ensimmäisen artikkelin Bryggeri Helsingin perustajiin ja nykyisiin osaomistajiin lukeutuvasta Kääriäisestä.
 Bryggeri esitteli tuolloin suomalaisia pienpanimo-oluita Saksan suurimmilla ruokamessuilla Grüne Wochella. Suomi oli messuilla tämän vuoden teemamaa, jonka takia suomalaisille tuottajille oli varattu saksalaismedioissa aiempaa enemmän palstatilaa.
 Lehti ihmetteli, miten SS-sotajoukkojen perinneyhdistyksen puheenjohtajana toimiva henkilö voidaan hyväksyä poliittisesti sitoutumattomalle Grüne Wochelle.
 Artikkelissa kuvaillaan paitsi Veljesapu perinneyhdistyksen sivuilta tuolloin löytyneitä hakaristejä ja Wehrmachtin eli natsi-Saksan sotavoimien tunnuksia, myös Kääriäisen toimintaa yhdistyksen Achtung-nimisen lehden julkaisijana.
 David Kiefer on äärioikeistoa vastaan kampanjoivan Bündnis gegen Rechts -järjestön puhemies. Anna Saraste / Yle
 Lehtijuttu puhutteli äärioikeistoa vastaan kampanjoivan Bündnis gegen Rechts -järjestön aktiiveja. Kapakka sijaitsee Prenzlauer Bergin kaupunginosassa Berliinin itäosassa. Aktivistit alkoivat levittää kaupunginosassa lehtisiä, joissa lukee “ei olutta natseilta, natseille tai natsien kanssa”.
 – Ajattelimme, että baarin naapureille ja asiakkaille on tiedotettava Kääriäisen yhdistystoiminnasta, järjestön puhemies  David Kiefer  sanoo.
 Aktivistin mukaan epäpoliittiseksi itseään luonnehtiva Veljesapu-yhdistys antaa ihailevan kuvan SS:ssä palvelleista miehistä. Hän esittelee lentolehtistä, jossa viitataan Suomen Kansallisarkiston viime vuonna julkaisemaan tutkimukseen Waffen-SS-joukoissa palvelleista SS-miehistä.
 – Toiseen maailmansotaan ja Waffen-SS:ään tulisi aina suhtautua kriittisesti, koska tekijöiden ylistäminen johtaa helposti uhrien pilkkaamiseen, Kiefer kuvailee.
 “Tulkitsemme historiaa eri tavoin”
 Kääriäinen sanoo, että hänelle yhdistystoiminta ja yrittäjyys ovat kaksi toisistaan erillistä asiaa. Yhdistyksen toiminta on myös ymmärretty Saksassa hänen mukaansa väärin.
 Veljesapu perinneyhdistys perustettiin 1950-luvulla Saksan sotavoimissa vuosina 1941–1943 palvelleiden suomalaisten epäpoliittiseksi yhdyssiteeksi ja avustamaan taloudellisissa vaikeuksissa olevia veteraaneja sekä heidän perheitään.
 Kääriäinen muistuttaa, että sodanaikaisia tunnuksia esittelevät kuvat eivät ole Suomessa lainvastaisia, mutta hän ymmärtää, että jotkut saksalaiset ovat kokeneet kuvat loukkaaviksi.
 Saksassa monet natsi-Saksaan liitetyt tunnukset on kielletty maan perustuslaissa.
 – Väärinymmärryksiä on syntynyt, kun on katsottu pelkkiä kuvia, ymmärtämättä tekstiä ja kieltä.
 Olutravintola Bryggeri sijaitsee Prenzlauer Bergin kaupunginosassa. Anna Saraste / Yle
 Kohun puhkeamisen jälkeen Veljesapu-perinneyhdistyksen sivuille on lisätty saksankielinen seliteteksti yhdistyksen toiminnasta. Erityisesti äärioikeiston vastustajia suututtaneet hakaristit ja natsisymboleiksi laskettavat riimut on poistettu sivun kuvastosta.
 Panimoyrittäjä korostaa, ettei ketään ole ollut tarkoitus loukata.
 – Pyydämme anteeksi, jos joku on kokenut yhdistyksen alkuperäiset sivut loukkaavana. Tulkitsemme historiaa eri tavoin, vaikka olemme samaa Eurooppaa kaikki.
 Kääriäinen viittaa siihen, että Suomessa ollaan ylpeitä sodan veteraaneista, mikä on Saksassa täysi tabu. Sodan hävinneessä Saksassa yhä uudet sukupolvet oppivat koulussa kauheuksista, joihin natsi-Saksa aikanaan syyllistyi.
 Bündnis gegen Rechts -aktivistit suhtautuvat jyrkästi sodan ja veteraanien ylistämiseen. Saksassa vastaava puheenparsi on varattu uusnatseille ja äärioikeistolle, joita vastaan järjestö toimii.
 – Veteraaniyhdistyksen tulisi selkeästi irtisanoutua natsi-Saksan tekemistä rikoksista ja tuomita uhrien kohtelu. Niin kauan, kun yhdistys kuvailee itseään epäpoliittiseksi, kampanjamme tulee jatkumaan, David Kiefer sanoo.
 Kampanja "ei sattumaa"
 Bryggeri Helsinki tuo Saksaan suomalaisia pienpanimo-oluita ja muita suomalaisia alkoholituotteita. Baari mainostaa tuotteitaan suomalaisuudella ja on suosittu paitsi lähiasukkaiden, myös Berliinissä asuvien ja vierailevien suomalaisten keskuudessa.
 Olutravintola aloitti toimintansa Berliinissä heinäkuussa 2018. Kohun ajoittuminen tämän vuoden alkuun ei Kääriäisen mukaan ole sattumaa.
 – Tieto yhdistystaustastani on varmaan vuodettu tavalla tai toisella. Emme pysty osoittamaan, kuka tämän kampanjan takana on, mutta tässä on haluttu tehdä minulle hallaa.
 Pekka Kääriäinen omistaa Berliinin Bryggeri-baarista yhden kuudesosan. Anna Saraste / Yle
 Bündnis gegen Rechts ei ole aikaisemmin kohdistanut kampanjaa yksittäistä ravintolanpitäjää vastaan, David Kiefer vahvistaa. Kampanja alkoi taz-lehden artikkelin perusteella.
 Suomessa Pekka Kääriäinen tunnetaan Lammin Sahti -yrityksen perustajana ja ennestään Helsingissä Bryggeri-nimellä toimivan ravintolan osaomistajana. Hän toimii myös kokoomuksen kaupunginvaltuutettuna Hämeenlinnassa.
 Berliinin Bryggeri-baarista Kääriäinen omistaa yhden kuudesosan.
 Kohu on koetellut olutravintolaa ja sen henkilökuntaa enimmäkseen tunnetasolla. Pari asiakasta on sanonut työntekijöille suorat sanat lentolehtisen luettuaan, mutta toistaiseksi suorilta uhkauksilta on vältytty.
 Monet baarin naapureista ja lähistön yrittäjistä ovat ilmaisseet tukensa kampanjan kohteeksi joutuneelle kapakalle.
 Pekka Kääriäinen lensi tällä viikolla Berliiniin tarjotakseen baarin asiakkaille ja Bündnis gegen Rechts -järjestölle mahdollisuutta vuoropuheluun.
 Hänelle sovinnon nopea löytyminen on nyt ensisijaista, jotta boikottikampanja Bryggeritä vastaan loppuisi.
 – Maassa pitää olla maan tavalla ja käyttäytyä maan tapojen mukaisesti. Tarkoituksemme on ollut tuoda suomalaista käsityöläisolutta ja pohjoismaista ruokaa Berliiniin. Keskitymme nyt siihen.

Suomalainen olutravintola boikotin kohteena Berliinissä – taustalla perustajan jäsenyys SS-veteraanien perinneyhdistyksessä


Summary: Hukkapaloitta tehty mekko vaatii muutoksen työtapaan ja vähän leikittelyä. Ensimmäinen nollahukka-vaatekappale valmistui parissa vuorokaudessa.

Perinteisessä vaatesuunnittelussa 10-20 prosenttia kankaasta päätyy leikkuujätteeksi. Kun tehdään vaatekappale ilman hukkapaloja, ei kankaan leikkuujätettä saa jäädä lainkaan. Kangas käytetään koko leveydeltä. Englanniksi tällainen vaate tunnetaan nimellä zero waste.
 Veera Konga , 29, yllättyi suunnitellessaan ensimmäistä nollahukka–vaatekappaletta. Mekko syntyi kivuttomammin kuin hän olisi uskonut. Haasteitakin oli.
 Lahden muotoiluinstituutissa opiskeleva Konga joutui miettimään uudelleen asioita vielä siinä vaiheessa, kun hän siirsi mekon nuken päältä elävän ihmisen ylle.
 Nollahukka-mekko on linjakas.  Johanna Talasterä / Yle
 – Nuken päälle on helppo sovittaa, elävä ja liikkuva ihminen on ihan eri asia. Vaatteen on istuttava hyvin ja pysyttävä päällä liikkuessa.
 Myös puettavuus toi haasteita, koska tällä idealla tehtyä vaatetta ei ole suunniteltu peruskaavan mukaan.
 Nollahukka–vaatetta ei voi suunnitella etukäteen
 Kun vaatesuunnittelija ideoi mallistoa tavalliseen tapaan, ensin on inspiraatio. Se voi olla mielessä väikkyvä kuva vaatteesta tai sen muodosta. Sitten luonnostellaan erilaisia malleja ja yksityiskohtia. Tästä kehittyy mallisto.
 Vasta malliston ideoinnin jälkeen vaatteet kaavoitetaan ja lopuksi valmistetaan. Nollahukka–vaatteen tekeminen etenee toisin. Ilman hukkapaloja tehdyssä suunnittelussa vaatetta ei voi ideoida etukäteen.
 Vaatteen suunnittelu lähtee idean piirtämisestä.  Johanna Talasterä / Yle
 –Suunnittelu tapahtuu samalla, kun vaatetta tehdään. Tämä on huomattavasti haastavampaa ja toisaalta luovempaa kuin perinteisesti kaavan avulla tekeminen.
 Konga kertoo aloittaneensa mekon suunnittelun leikittelemällä kankaalla. Tunnustelemalla sitä, kääntelemällä ja rutistamalla.
 Hän leikkasi kankaasta kolme suorakaiteen muotoista palaa. Sitten hän vietti kotonaan muutaman tunnin muotoilemalla erilaisia vaihtoehtoja ja sovittamalla niitä pienen nuken päälle.
 – Eniten aikaa meni ideoimisessa. Sen jälkeen lopullinen toteutus sujui helposti.
 Ilman hukkapaloja tehty vaate ei ole säkki tai teltta
 Sekä arkivaatteita että juhlapukuja voi suunnitella niin, ettei leikatessa jää lainkaan kangasta yli. Veera Kongan mielestä mekkojen ja paitojen ideoiminen on melko helppoa.
 – Moni luulee, että ilman hukkapaloja tehty vaate on säkki tai teltta. Ei se ole. Kun suunnittelussa pääsee jyvälle, on mahdollista tehdä myös hyvin istuvia vaatteita.
 Kaikkein vaikeinta olisi suunnitella tiukat, hyvin istuvat housut. Siinä tuskin voi lähteä heti työstämään kangasta samalla tavalla muotoilleen kuin löysissä puseroissa ja hameissa.
 Konga tuumii, että housut täytyisi luultavasti piirtää ensin peruskaavan mukaan ja lähteä sitten muokkaamaan niitä nollahukka–ajattelun mukaisesti.
 Hän on nähnyt hyvin istuvan miesten puvun, joka oli suunniteltu ilman hukkapaloja.
 – Puvusta ei olisi ulospäin uskonut, että se on todella tehty ilman leikkuutähteitä.
 Ensimmäinen oma tällä tyylillä suunniteltu mekko ei Kongan mielestä onnistunut ihan niin hyvin kuin hän olisi toivonut. Silti tulos innostaa uusiin rohkeisiin kokeiluihin.
 – Suorakaiteen muotoisista kankaan palasista sai aikaiseksi yllättävän erilaisia muotoja.
 Taitelija-hoitotäti vei kirppareille ja opetti ompelemaan
 Kiinnostus vaatesuunnitteluun heräsi jo lapsuudessa Vantaan Itä-Hakkilassa. Veera Konga oli esikouluikäisenä hoidossa äitinsä tuttavalla, joka oli kuvataiteilija, käsityönohjaaja ja tekstiilisuunnittelija. Hoitotäti  Anneli Arjaston  kautta kierrätys ja kirpputorit tulivat Kongalle tutuiksi jo lapsena.
 – Kun olin Annelin luona päivähoidossa, me taiteilimme yhdessä päivät pitkät. Väsäsimme barbitalon, teimme paperimassasta eläimiä ja ompelimme hiiripehmoleluja.
 Hoitotäti oli persoonallinen ja rempseä. Hän pukeutui itse tekemiinsä vaatteisiin ja opetti 6-vuotiaan Veeran ompelemaan.
 Tulevalla vaatesuunnittelijalla oli jo ekaluokkalaisena oma tyyli.  Johanna Talasterä / Yle
 Näiltä ajoilta juontaa juurensa Veera Kongan rakkaus kirppiksiin ja vaatteiden kierrättämiseen. Kaksikko kävi usein Pelastusarmeijan kirpputorilla.
 – Paras löytöni kirppikseltä oli nukkekodin joulukuusi, josta olin tosi onnellinen. Kotimatkalla kirpparilta haettiin aina lähikaupasta pussillinen munkkeja.
 Muotivaatteita Englannista jo ekalla luokalla
 Jo ollessaan ala-asteella Veera Konga piirsi ihmisiä ja vaatteita heidän ylleen.
 – Minulla oli vahva, oma pukeutusmistyyli jo ekaluokkalaisena. Ehkä vähän leidimäinen.
 Veera Kongalla on kolme vanhempaa sisarta äidin edellisestä liitosta. Kaikki siskot ovat häntä yli kymmenen vuotta vanhempia. Konga ihaili siskojaan. Hän kokeili usein heidän vaatteitaan ja korkokenkiään.
 Kuusitoista vuotta häntä vanhempi sisko, Taija, asui Englannissa vuonna 1997, jolloin Veera Konga oli ensimmäisellä luokalla. Taija lähetti pikkusiskolle Suomeen muodikkaita vaatteita. Sellaisia ei siihen aikaan meillä vielä niin usein näkynyt.
 – Käytin paljon minimekkoja. Muistan erään ruskean nahkaisen minihameen, joka oli tosi upea.
 Ilmastohuoli ajaa ekologiseen suunnitteluun
 Kierrätys ja kirpputorit kuuluvat yhä Veera Kongan elämään. Myös ekologisuus on läsnä vaatesuunnittelussa aina. Kaikkia vaatteita ei voi suunnitella niin, että hukkapaloja ei jää. Silloin Konga käyttää mielellään kierrätysmateriaaleja.
 Veera Konga piirsi asuja ihmisten päälle jo pikkuisena. Johanna Talasterä / Yle
 Ympäristöystävällisyys on hänelle myös sitä, että vaate voi pitkän käytön jälkeen saada vielä uuden elämän.
 – Valitsen usein sataprosenttista villaa, luomupuuvillaa tai uusiomateriaaleja.
 Konga suunnittelee mielellään ajattomia malleja. Trendisidonnaisten vaatteiden elinkaari on niin paljon lyhyempi.
 Toista vuotta puettavan muotoilun linjalla opiskeleva Konga ei joudu tinkimään omista periaatteistaan muotoiluinstituutissa. Hänen mukaansa kierrätys ja kestävä kehitys ovat opetuksessa hyvin esillä.
 – Vaatteiden elinkaarta ja mahdollisimman pientä jätteiden määrää pohditaan jatkuvasti. Ekologinen ajattelu kulkee mukana kaikilla kursseilla.
 Vaatteita vähemmillä myrkyillä
 Tavoitteena on ilmastoystävällisyyden lisäksi suunnitella ihmiselle parempia vaatteita. Konga etsii jatkuvasti materiaaleja, joissa olisi käytetty mahdollisimman vähän kemikaaleja.
 Tekstiileissä on paljon erilaisia kemikaaliyhdisteitä. Uudet kankaat ja vaatteet on sumutettu hyönteismyrkyillä ja palontorjunta-aineilla. Vähiten kemikaaleja on yleensä luonnollisen värisissä kankaissa, painokuoseissa puolestaan eniten.
 Konga ei ole vielä onnistunut saamaan käyttöönsä täysin kemikaalittomia materiaaleja.
 – Haluan löytää puhtaampia vaihtoehtoja. Saksassa on kehitetty maitokuitukangas, jonka pitäisi olla allergisoimaton.
 Maitovaate kuivuu nopeasti ja on biohajoava. Suomessa keksitty  Ioncell–kangas  on valmistettu kotimaisesta koivusta peräisin olevasta liukosellusta. Muuallakin kehitetään ekologisia vaihtoehtoja, koska tekstiilituotanto kuormittaa maapalloa valtavasti.
 Hurjia oireita hometalosta
 Puhtaampien materiaalien etsiminen johtuu osittain siitä, että Veera Kongalla todettiin vuonna 2016 monikemikaaliyliherkkyys.
 Kongalla oli jo lapsena usein poskiontelontulehduksia ja muita hengitystieinfektioita. Tilanne paheni jyrkästi kun hän lähti Englantiin opiskelemaan vaatesuunnittelua elokuussa 2014. Hän asui Bristolissa talossa, joka myöhemmin paljastui varsinaiseksi homeloukuksi.
 Veera Konga juttelee suunnittelemastaan nollahukka-puvusta opettajiensa Annariina Ruokamon ja Marjut Yli-Mäyryn kanssa.   Johanna Talasterä / Yle
 Reilun vuoden aikana hän alkoi kärsiä toistuvista infektioista, migreenikohtauksista, neurologisista oireista, lihas- ja nivelsäryistä sekä asentohuimauksesta. Lopulta opiskelu Englannissa oli mahdotonta.
 – Kävellessäni kadulla jouduin ottamaan tukea autoista, olin niin heikossa kunnossa.
 Konga lensi takaisin Suomeen. Pitkään jatkuneiden tutkimusten jälkeen päädyttiin siihen, että hän on monikemikaaliyliherkkä.
 Lääkäri suositteli luopumaan vaatesuunnittelusta
 Lahdessa asuessaan Veera Konga on kerran joutunut muuttamaan asunnosta toiseen allergiaoireiden voimistuttua. Nyt hän asuu kerrostalossa Mukkulassa.
 – Tällä hetkellä voin melko hyvin. Minulla on käytössä immuniteettia buustaava lääke, joka on vähentänyt infektioita.
 Muutama vuosi sitten eräs lääkäri totesi Kongalle, että haaveiden ammattiin vaatesuunnittelijaksi pyrkiminen on mahdotonta materiaaleissa käytettyjen kemikaalien takia.
 – En halunnut luovuttaa. Päätin sen sijaan yrittää itse luoda puhtaampia vaatteita, joissa on vähemmän kemikaaleja.
 Veera Kongan haaveena on oma vaatemerkki, jonka ideana olisi ekologisuus ja kestävyys. Siihen voisi jollain lailla yhdistää vaatteiden kierrätyksen.
 – Ainakin omia tuotteita voisi kierrättää, tehdä vanhasta hyvin palvelleesta vaatteesta jotain uutta.
 Eri asuista suunnitellaan yhtenäinen mallisto.  Johanna Talasterä / Yle
 Tekstiiliteollisuuden valtava hiilijalanjälki ahdistaa
 Isomman herätyksen ympäristöasioissa hän koki vuonna 2012 opiskellessaan vaatetusalan artesaaniksi.
 –Vaatetusala on intohimoni, mutta tunsin tuskaa siitä, kuinka haitallista vaatteiden teollinen valmistaminen on ympäristölle.
 Konga alkoi pohtia kuinka voisi pukeutua luovasti ja kiinnostavasti, mutta samalla ympäristöystävällisesti. Ajattelu näkyy myös hänen omissa vaatevalinnoissaan.
 – Suurin osa omista vaatteista on edelleen kierrätettyjä tai itse tehtyjä. Jos ostan vaatteita, valitsen suomalaisen merkin.
 Täydellisesti ekologinen vaate lienee mahdottomuus
 Veera Kongan pelko huoli ympäristön tuhoutumisesta on suuri. Aivan kuten  Greta Thunbergilla , joka istuu perjantaisin Ruotsin parlamenttitalon edessä. Ja nuorilla, jotka Gretaa seuraten istuvat  perjantaisin eri puolilla Suomea  kaupungintalon portailla osoittamassa mieltään ilmastonmuutosta vastaan.
 Konga tuo huolensa julki omalla tavallaan.
 – Haluan vaatesuunnittelussa nostaa esille ilmastokysymykset, koska maailma on mennyt niin nopeasti entistä huolestuttavampaan suuntaan.
 Myös ruokavalio on muuttunut. Nyt hän syö lähes ainoastaan kasvisruokaa. Konga kulkee paikasta toiseen joko jalkaisin tai julkisilla liikennevälineillä.
 Puku syntyy kangasta muotoilemalla.  Johanna Talasterä / Yle
 Hetkittäin häntä vaivaa ajatus siitä, onko tähän maailmaan ylipäätään reilua suunnitella lisää tavaraa.
 – Mutta ihmiset tarvitsevat vaatteita. Yritän siis tuoda markkinoille kestävämpiä ja ekologisempia vaihtoehtoja.
 Konga toteaa ymmärtävänsä vanhan lausahduksen siitä, että tieto lisää tuskaa. Kaikissa tavoissa suunnitella ja valmistaa vaatteita on omat ongelmansa.
 – Pelkään, että täydellisesti ekologisen vaatteen tekeminen on mahdotonta. Yritän löytää vaihtoehtoja, joiden avulla pääsen mahdollisimman lähelle.
 Lue myös:   Tilasto yllättää: Ostamme vaatteita enemmän kuin vuosiin, mutta halvemmalla – "Osta harvoin ja laatua -kampanjointi on jäänyt pienten piirien ryhtiliikkeeksi"

Ilmastotuska ajaa Veera Kongan suunnittelemaan vaatteita, joista ei jää leikkuujätettä


Summary: Jäljellä olevista nimityksistä voi nousta vielä kiista puolueiden välille.

Porvoossa keskustan vaalitilaisuudessa esiintyi vapautunut mies. Eduskuntaryhmän puheenjohtajan  Antti Kaikkosen  (kesk.) tehtävänä oli aiemmin puolustaa hallituksen yhteistä sote-mallia.
 – Olin pettynyt, että sote kaatui mutta vellova tilanne oli pakko saada poikki, Kaikkonen puolusti Sipilän ratkaisua.
 Pääministeri  Juha Sipilän  eronpyyntö vapautti hallituspuolueet nolostelemasta pieleen mennyttä megahankettaan. Asetelma muuttui, keskustalaiset hokivat vaalitilaisuudessa.
 – Hallituksen malli oli kompromissi. Nyt meillä on kevyempi malli, Kaikkonen mainosti.
 Eilen kokoomuksen  Petteri Orpo  yllättyi Sipilän ratkaisusta ja kertoi, ettei olisi itse toiminut samoin. Toisaalta hän piti ratkaisua Sipilälle ominaisena.
 Yllättyminen ja lievä murjotus liittyy eronpyynnön ajankohtaan. Kokoomuslähteistä vakuutetaan, ettei ole kuviteltavissa että kokoomuslainen pääministeri kaataisi hallituksen viisi viikoa ennen vaaleja. Se on kokoomuslaisten mielestä vastuunpakoilua, ei vastuun kantamista.
 Nopea toipuminen
 Myös kokoomus näyttää toipuneen nopeasti keskustalaisen pääministerin tempauksesta.
 – Asiallisesti ottaen ei muuttunut muu kuin vihellettiin käyntiin kampanja. Sipilä omaehtoisesti riisui toimivallan, ei sen kummempaa, kokoomuksen puoluesihteeri  Janne Pesonen  kommentoi.
 Kampanjoimaan päästiin ilman soten painolastia viikkoa ennen kuin istuntokausi päättyy.
 Keskustan maakuntamallin ja kokoomuksen valinnanvapauden yhteensovittamisesta tuli järkäle, joka törmäsi Sipilän hallituksen aikana kolmesti perustuslakivaliokuntaan.
 Keskustalla ja kokoomuksella on ollut omat sotemallit mielessä jo jonkin aikaa. Julkisesti hallitussauma  alkoi irvistellä helmikuussa , keskustan  Antti Kurvinen  sanoi Ylelle, ettei keskustassa olla valinnanvapausfaneja. Kokoomuksen  Ben Zysckowicz  arvioi, että maakuntahallinto ei tällaisenaan kokoomukselle käy.
 Kukaan ei mene sote-pöytään ennen vaaleja
 Keskustaa ja kokoomusta ovat painaneet myös alenevat kannatusluvut. Puheenjohtaja Juha Sipilä lupasi tänään  Ylen Ykkösaamussa  olla asettumatta enää ehdolle keskustan johtoon, jos vaaleihin mennään mielipidemittauksen 14,1-lukemalla.
 – Nyt on sellainen pöhinä päällä että luvut on paremmat kuin ylen kannatusmittauksessa, vaalikentän Kaikkonen loi tunnelmaa.
 Eilen Sipilä ehdotti, että puolueet miettisivät yhdessä soten tulevaisuutta. Ylen tietojen mukaan tähän tilaisuuteen ei ole menossa kukaan, jos sellainen kutsu joskus tulee. Puolueet odottavat vaalitulosta, minkä jälkeen on selvää, kenen vedolla neuvottelu käydään.
 Nimitykset riesana ja mahdollinen riidan aihe
 Toimitusministeristöksi alentunut hallitus hoitaa rutiineja, mutta ei tee enää uusia poliittisia aloitteita eikä toteuta hallitusohjelmaa. Kummallisessa välimaastossa politiikan ja rutiinien välissä on liuta nimityksiä, jotka olisi tarkoitus tehdä ennen kuin seuraava hallitus aloittaa.
 Ajatus oli, että hallitus olisi ehtinut nimittää valtiovarainministeriön uuden budjettipäällikön, sosiaali- ja terveysministeriön kansliapäällikön, tiedusteluvalvontavaltuutetun, Sitran johtajan, Business Finlandin johtajan ja puolustusvoimien komentajan.
 Linjan vetää oikeuskansleri. Oikeuskansleri  Tuomas Pöysti  ilmoitti tänään, ettei ota julkisuudessa tarkemmin kantaa etukäteen. Yleisenä linjana hän sanoo, että ratkaisut tehdään yksitellen ja varsinkin tasavallan presidentin toimivallassa olevissa asioissa tämä korostuu. Valtion ylintä virkamiesjohtoa toimitusministeristön ei ole tapana nimittää.
 Puolueilla todennäköisesti on toiveita nimitysten suhteen. Sosiaalidemokraattien näkemys on Ylen tietojen mukaan, että toimitusministeristön ei pidä tehdä nimityksiä. SDP uskoo olevansa seuraava hallituspuolue, ja esimerkiksi budjettipäällikkö ja sote-ministeriön kansliapäällikkö olisivat sille tärkeitä nimityksiä.
 Kokoomuksessa taas arvellaan, että oikeuskansleri määrittelee tapauskohtaisesti, missä menee ylimmän virkamiesjohdon raja. Kokoomus todennäköisesti on kiinnostunut ministeriönimityksistä sekä esimerkiksi Sitran ja Business Finlandin johdon nimittämisestä.
 Lue myös:
 Analyysi: Tervetuloa tänään vaaliteltoille, joilla pestään pikavauhtia kädet sotesta
 Soten projektijohtaja Päivi Nerg: 200 miljoonaa euroa valmistelurahaa ei mennyt hukkaan
 Sote-uudistuksen pitkä kuolinkamppailu – näin viimeiset päivät etenivät

Nyt lähti sote-pallo hallituksen jalasta – Kaikkonen: Sellainen pöhinä, että luvut on paremmat kuin Ylen kannatusmittauksessa


Summary: Brittikuninkaallisten some-tilien kommentoijille on nyt julkaistu käytösohjeet.

Instagramissa tehtiin tällä viikolla historiaa, kun sinne ilmestyi kuva kirjeestä. Saatesanoissa allekirjoittajana oli "Elizabeth R".
 Mystinen Elizabeth R on Britannian kuningatar  Elisabet II .
 Allekirjoitus saattoi hämmentää. Kuningatar  ei yleensä käytä sukunimeä , ja jos käyttäisi, se olisi Windsor, ei mitään r-alkuista.
 Vastaus löytyy latinasta. R tulee sanasta regina, joka on latinaksi kuningatar. Kuningatar allekirjoittaa viralliset paperinsa tällä signeerauksella.
 Kuningatar oli torstaina vierailulla Lontoon tiedemuseossa.
 Hän jakoi sieltä kuninkaallisen perheen Instagram-tilille kuvan kirjeestä, jonka matemaatikko ja tietokonepioneeri  Charles Babbage  lähetti kuningattaren isoisoisälle prinssi  Albertille  vuonna 1843. Kirjeessä Babbage kuvaili "analytiikkakonetta", jolle lordi  Byronin  tytär  Ada Lovelace  loi ensimmäiset tietokoneohjelmat, kuningatar kertoi.
 – Tänään minulla oli ilo oppia lasten koodausaloitteista. Tuntuu sopivalta, että teen tämän Instagram-julkaisun tiedemuseossa, joka on pitkään taistellut teknologian ja keksintöjen puolesta ja inspiroinut seuraavien sukupolvien keksijöitä, saatesanoissa luki.
 Kuningatar ei suinkaan ole ensimmäistä kertaa sosiaalisen median äärellä: hän  tviittasi vuonna 2014  ja oli julkaisemassa brittimonarkian ensimmäistä  nettisivua vuonna 1997 . Sähköpostin kanssa kuningatar oli etulinjassa, sillä hän kokeili sähköpostin lähettämistä jo vuonna 1976.
 Kuningatar Elisabet on 92-vuotias. Koskaan ei siis ole liian myöhäistä aktivoitua sosiaalisessa mediassa.
 Raivoa myös kuninkaallisten sosiaalisessa mediassa
 Normaalisti kuninkaallisten sosiaalisen median tilejä hallinnoivat työntekijät, eivätkä tärkeimmät kuninkaalliset käyttele tilejään samalla tavalla kuin tavallinen kansa, ainakaan julkisesti.
 Esimerkiksi  Meghan Markle   joutui luopumaan  omista sosiaalisen median tileistään mennessään naimisiin prinssi  Harryn  kanssa viime vuonna.
 Kuninkaallisen perheen ongelmat ovat silti sosiaalisessa mediassa samanlaisia kuin muidenkin: raivo ulottuu myös monarkkeihin. Erityisesti lokaa saavat niskaansa herttuataret  Meghan  ja  Catherine . Kaksikon välillä on raportoitu riitoja, ja molemmilla on faninsa.
 Kuninkaallisten työntekijöillä on mennyt törkeiden kommenttien  vuoksi tuntikausia viikossa  tilien moderointiin ja kommenttien poistamiseen.
 Aiemmin tällä viikolla kuninkaallisille sosiaalisen median tilien seuraajille  julkaistiin ohjeet , joissa kommentoijilta toivotaan kohteliasta, ystävällistä ja kunnioittavaa käytöstä.

"Elizabeth R" julkaisi ensimmäisen Instagram-kuvansa – Kuninkaallisilla on samat törkyongelmat kuin muillakin


Summary: Ammuskelu tapahtui Guanajuaton osavaltiossa, jossa viranomaiset aloittivat taannoin laajan operaation polttoainevarkaita vastaan.

Ainakin 15 ihmistä sai surmansa verilöylyssä yökerhossa Salamancassa Meksikossa lauantaina, kertoivat viranomaiset. Haavoittuneita on ainakin neljä.
 Useita raskaasti aseistettuja miehiä tunkeutui varhain aamulla La Playa -yökerhoon ja avasi tulen. Tämän jälkeen he poistuivat paikalta autolla.
 Kaikki kuolleet olivat miehiä, mutta haavoittuneiden joukossa oli myös yksi nainen. Haavoittuneet vietiin läheiseen sairaalaan.
 Salamanca sijaitsee Guanajuaton osavaltiossa maan keskiosassa. Viranomaiset aloittivat taannoin osavaltiossa laajan operaation polttoainevarkaita vastaan.
 Valtiollisen Pemex-öljy-yhtiön putkilinja kulkee osavaltiossa, ja yhtiö laskee menettäneensä liki kolme miljardia dollaria polttoainevarkauksien vuoksi viime vuosina.

Verilöyly yökerhossa Meksikossa, tulitus tappoi toistakymmentä


Summary: Yle kysyi, mitä muutosjohtajille jäi käteen kariutuneesta sote- ja maakuntauudistuksesta. Pettymyksen lisäksi hyvät eväät tulevaan.

– Kaikkiaan valmisteluprosessi on ollut opettava, mutta lopputulos on surullinen, näin summaa Etelä-Pohjanmaan sote- ja maakuntauudistuksen valmistelujohtaja  Asko Peltola .
 Hän sanoo, että soten kariutumisen ja siihen johtaneiden vaiheiden myötä herää väistämättäkin kysymys: Minkä takia ei pystytä tekemään kansallisesti päätöksiä, vaikka puolueet laidasta laitaan kokevat asian välttämättömäksi?
 Samoilla linjoilla olivat monet muutkin maakuntien sote-muutosjohtajat, kun Yle kysyi heiltä, millainen maku heille jäi perjantaina 8. maaliskuuta  kaatuneesta sote- ja maakuntauudistuksesta .
 Saimme vastaukset kaikista 18 maakunnasta, jota historiallinen uudistus olisi koskenut.
 Ylen kysely sote-muutosjohtajille Kysyimme maakuntien sote-muutosjohtajilta tiiviillä sähköpostikyselyllä mitä konkreettista sote- ja maku-valmisteluista jäi käteen, onko maakunnissa tehty uudistuksiin liittyviä investointeja ja millaisilla resursseilla valmisteluja on tehty. Pyysimme muutosjohtajia kertomaan myös oman mielipiteensä prosessista. Saimme vastaukset kaikista 18 maakunnasta, jotka olivat sote- ja maku-valmisteluiden piirissä.
 Pohjanmaan maakuntajohtaja  Kaj Suomela  toivoo, ettei tuleva hallitus lähtisi toteuttamaan sotea ilman voimassa olevaa lainsäädäntöä:
 – Tilannetta voi verrata siihen, että rakentaisi taloa ilman lopullisia piirrustuksia ja hyväksyttyä rakennuslupaa. Nyt nämä molemmat jäivät saamatta. Kyllä harmittaa.
 Myös Kanta-Hämeen sote-muutosjohtaja  Jukka Lindberg  kritisoi tiukkaan sävyyn valtakunnan päätöksentekijöitä. Hänen mielestään sote-uudistuksen valmistelu on ollut osaamatonta, eikä maakunnista kantautuvia viestejä sen ongelmakohdista ole kuultu Arkadianmäellä.
 – Poliittinen jääräpäisyys kaatoi soten, jonka me olimme valmiina toimeenpanemaan, Lindberg sanoo.
 Valmisteluissa syntyi uusi yhteisen tekemisen toimintakulttuuri
 Kaikkiaan sote- ja maakuntauudistusta on valmistellut viime vuosien aikana kaikkiaan noin 750 henkilöä ympäri Suomen.
 Lapin muutosjohtaja  Marja Perälä  kertoo, että valmistelulla on luotu hyvä perusta palvelujen kehittämiselle riippumatta siitä, millaisella rakenteella sote-palveluita tulevaisuudessa järjestetään.
 – Siitä huolimatta, että tämän hallituksen mukaisen uudistuksen valmistelu päättyy, monet asiat jäävät elämään ja niissä jatketaan yhteistä kehittämistyötä. Valmistelun aikana on tullut hyvin konkreettisesti esille se, miten elinvoima ja hyvinvointi liittyvät kiinteästi toisiinsa. Hyvinvointi luo elinvoimaa ja elinvoima hyvinvointia, Perälä sanoo.
 Muutosjohtajien vastauksissa korostuu, että monia sote-uudistukseen liitettyjä asioita voidaan toteuttaa jo nyt hallintomallista riippumatta.
 Vastauksista käy ilmi myös valmistelun kylkiäisinä syntynyt uusi yhteisen tekemisen toimintakulttuuri.
 Näin on esimerkiksi Keski-Pohjanmaalla, jonka muutosjohtaja  Eija-Liisa Heikkilä  kertoo, että uudistuksen valmistelu tiivisti maakunnan eri toimijoiden yhteistyötä ja antoi sitä kautta eväitä tulevaisuuden palvelujen ja toimintojen suunnitteluun.
 – Valmistelutyö yhdisti organisaatioita ja ihmisiä yhteisen tavoitteen alle. Uudistus onkin tältä pohjalta näyttänyt voimansa, Heikkilä sanoo.
 Keski-Suomen maakunta- ja sote-uudistuksen projektipäällikkö  Pirjo Peräahon  mukaan valmistelu on saanut aikaan jo paljon hyötyä: faktaa, kokonaiskuvaa ja ymmärrystä yli organisaatio- ja puoluerajojen.
 – Keski-Suomen kokoiselle, hajanaisen palvelurakenteen ja ikääntyvän väestön maakunnalle uudistus olisi ollut äärimmäisen tärkeä. Vuodet vierivät, paineet kasvavat ja riskit laukeavat. Maakunnan poliitikot ovat olleet mukana rakentamassa Keski-Suomea puoluetaustasta riippumatta.
 Takapakki ei tarkoita hukkaan heitettyjä työtunteja
 Sote- ja maakuntauudistuksen valmistelu, toimeenpano ja lainsäädännön tekeminen tuli maksamaan 200 miljoonaa euroa. Valtaosa summasta on käytetty maakuntien digi- ja tietopalveluihin ja henkilöstön palkkaamiseen.
 Ylen kyselyyn vastanneet muutosjohtajat olivat sitä mieltä, että kaikki uudistuksen eteen käytetyt tuhannet työtunnit eivät suinkaan ole menneet hukkaan, eikä lähtöruutuun ei ole palattu, vaikka soten kaatuminen takapakkia tarkoittaakin.
 – Jokin osa valmistelusta on kytköksissä juuri tähän reformiin ja joudutaan tekemään uudelleen. Arvioni on että neljännes kokonaisuudesta. Suurin osa valmistelusta on suoraan hyödynnettävissä nykyorganisaatioiden johtamisessa tai välillisesti siirrettävissä uuteen harjoitukseen, jos sellainen tulee, Jukka Lindberg Kanta-Hämeestä kertoo.
 Muutosjohtajien mukaan maakunnissa ei ole myöskään tehty merkittäviä investointeja, jotka olisivat alkaneet nyt sote-uudistuksen kaatumisen myötä kaduttaa.
 Varovaisuus selittyy sillä, että soteuudistuksen toteutuminen keskustan  Juha Sipilän  hallituskaudella on ollut epävarmaa.
 Tästä syystä maakunnissa on pohdittu koko valmisteluprosessin ajan sitä, mikä olisi hyödyllistä toteuttaa nyt, kävi sote-uudistukselle mitä tahansa.
 Sote-uudistusta ei voi kiirehtiä, mutta kiire sillä on
 Maakuntien muutosjohtajat peräänkuuluttavat puolueilta vaalikausien yli menevää valmistelua ja seurantaa, sillä sote- ja maakuntauudistuksen kaltaista välttämätöntä jättijärjestelyä ei pysty toteuttamaan kiirehtien neljässä vuodessa.
 Monet heistä myös haluavat, että maakuntien ääni, joka kertoo sosiaali- ja terveyspalveluiden toteutumisen arjesta, kuuluisi tulevaisuudessa entistä voimakkaampana valtakunnan politiikassa.
 – Päätöksentekoa tulee tehdä portaittain. Ensin päätetään raamit ja sitten vasta sisältö. Nyt ei ole päätetty mistään, vaikka sekä raameja että sisältöä on käsitelty ja valmisteltu. Se lisäsi vaikeuskerrointa arjessa, sanoo  Aija Tuimala , muutosjohtaja Etelä-Karjalasta.
 Kymenlaakson muutosjohtaja  Jussi Lehtinen  harmittelee sitä, että nyt on käytännössä odoteltava 2–4 vuotta ennen kuin uuden hallituksen malli järjestää sote-palvelut on päätetty.
 – Nykytilanne johtaa helposti hallitsemattomaan tilanteeseen ja osaoptimointiin. Myös amerikkalaismallinen vakuutuspohjainen terveydenhuolto yleistyy ja voi johtaa polarisaatioon, Lehtinen sanoo.
 Uudenmaan muutosjohtaja  Timo Aronkytön  mukaan asiat menivät lopulta aivan odotetulla tavalla. Uudellamaalla on varauduttu jo loppukesästä lähtien siihen, että uudistuksen jatko siirtyy seuraavan hallituksen vastuulle.
 Aronkytö sanoo, että seuraavan hallituksen sote-malli tulee eroamaan esillä olleesta paljon vähemmän kuin yleisesti ajatellaan.
 – Valinnanvapauden toteuttamiselle löydetään kuitenkin nyt kaatunutta mallia hallitumpi muoto, hän arvelee.
 Lue myös
 Soten projektijohtaja Päivi Nerg: 200 miljoonaa euroa valmistelurahaa ei mennyt hukkaan
 Sote-uudistuksen pitkä kuolinkamppailu – näin viimeiset päivät etenivät
 Soten kaatuminen ei yllättänyt, mutta epävarmuutta se tuo: "2020-luvulla on iso joukko kuntia, jotka joutuvat mahdottomaan tilanteeseen"

Maakuntien sote-muutosjohtajilta kylmää kyytiä hallitukselle: "Poliittinen jääräpäisyys kaatoi soten, jonka me olimme valmiina toimeenpanemaan"


Summary: Ryhmä käyttänyt enemmän rahaa Facebook-mainontaan kuin brittipuolueet ja brittihallitus yhteensä.

Kovaa brexitiä ajava kampanja on käyttänyt satojatuhansia puntia mainoksiin Facebookissa, mutta kukaan ei tunnu tietävän, mistä varsin tuntematon ryhmä saa rahansa. Asiasta kirjoittaa  brittilehti Guardian .
 Ryhmä on rahoillaan Britannian suurin tiedetty poliittinen mainostaja Facebookissa. Itse kampanjaryhmä, Britain's Future (Britannian tulevaisuus), on Guardianin mukaan varsin tuntematon.
 Britain's Future on käyttänyt Facebookin julkisten tietojen mukaan mainoksiin 340 000 puntaa eli runsaat 390 000 euroa noin puolessa vuodessa.
 Guardianin mukaan kampanja on näin kuluttanut Facebook-mainoksiin enemmän kuin brittipuolueet ja Britannian hallitus yhteensä.
 Britain's Future ei ole julkisesti kertonut rahoituksensa lähdettä tai organisaatiorakennettaan.
 Tämä nostattaa epäilyksiä, että Britannian poliittista keskustelua saattaa ohjailla pimeä raha. Facebookin tiedoista ei selviä, kuka mainokset on varsinaisesti maksanut, Guardian kirjoittaa.
 Lakia Britain's Futuren kampanja ei Guardianin mukaan riko. Koska se ei ole puolue, sen ei tarvitse kertoa kampanjarahojensa lähteitä.
  Sähköpostia parlamentaarikolle
 Tiettyjen parlamentaarikkojen alueille kohdennetut mainokset kehottavat äänestäjiä lähettämään edustajalleen sähköpostia kovan brexitin puolesta.
 Parlamentaarikko saa viestin, jonka allekirjoituksena on "huolestunut äänestäjä". Sähköpostissa ei mainita kampanjaryhmän mukanaoloa.
 Kovalla brexitillä tarkoitetaan Britannian eroa Euroopan unionista ilman sopimusta.
 Britain's Futuren ainoa julkinen kasvo on  Tim Dawson , entinen komediakäsikirjoittaja ja nykyinen vapaa toimittaja. Hän ei ole suostunut kertomaan kampanjan rahoituksesta.
 Kun BBC viime vuonna kysyi häneltä  Britain's Futuren aiemman Google-kampanjan rahoituksesta , Dawson vastasi keränneensä pieniä summia ystäviltä ja muilta brexitin kannattajilta.
 Myös  sivuillaan  Britain's Future sanoo keräävänsä avustuksia ystäviltä ja brexitin kannattajilta. Lahjoituksia voi tehdä Paypalin kautta.

Lehti: Kovaa brexitiä ajava tuntematon ryhmä käyttänyt satojatuhansia Facebook-mainoksiin – mutta mistä rahat tulevat?


Summary: Sähköt alkoivat pikku hiljaa palailla vuosikausiin laajimman katkon jäljiltä.

Mellakkapoliisit estivät lauantaina tuhansia ihmisiä pääsemästä suunnitellulle mielenosoituspaikalle Venezuelan pääkaupungin Caracasin itäosassa.
 Oppositiojohtaja  Juan Guaidó  oli kehottanut kaikkia lähtemään kaduille painostamaan presidentti  Nicolás Maduroa .
 Yön aikana poliisi oli jo estänyt oppositiota panemasta pystyyn puhujalavaa aukiolle, jonne mielenosoittajien oli määrä kokoontua. Paikallisen tiedotusvälineen mukaan yhtä naista vastaan käytettiin pippurisumutetta.
 – He luulevat, että voivat pelotella meitä, mutta kaduille lähteneet tulevat yllättämään heidät. He luulevat pystyvänsä väsyttämään meidät, mutta sellaista ryhmää, joka on päättänyt lopettaa vallananastuksen, ei voi pidätellä, Guaidó kirjoitti Twitterissä.
 Myös Maduro oli aktiivinen ja sivalteli sanan säilällä Twitterissä useammassakin viestissä.
 – Jatkamme taistelua ja voitamme jatkuvan ja brutaalin aggression kansaamme vastaan. Tänään, enemmän kuin koskaan, olemme imperialismin vastustajia. Emme tule koskaan antautumaan, Maduro uhosi yhdessä.
 Myös satojen Maduron kannattajien raportoitiin lähteneen kaduille.
 Sähköt palailivat vihdoin
 Sähköt alkoivat lauantaina pikku hiljaa palautua yhden vuosikausiin laajimman sähkökatkon jäljiltä.
 Virtaa saatiin Caracasiin sekä Mirandan ja Vargasin osavaltioihin, mutta maan länsiosan osavaltiot olivat edelleen vailla virtaa ja monissa muissakin osavaltioissa sähköt pätkivät pahasti.
 Caracasin metro, jota käyttää noin kaksi miljoonaa ihmistä joka päivä, oli edelleen pysähdyksissä lauantaina.
 – Ongelmana on ruoka. Ostin lihaa, ja se ehtii pilaantua. Aion mennä marssille, koska meidän on saatava aikaan muutos. Olemme saaneet tarpeeksemme, perusteli kuroma-auton kuljettaja  Luis Alvarez , 51.
 Harvoille auki oleville polttoaineasemille muodostui pitkiä jonoja, kun ihmiset hakivat polttoainetta generaattoreihin.
 Esimerkiksi Zulian osavaltiossa Venezuelan länsiosissa klinikat vähensivät toimintojaan tai sulkivat ovensa, koska sähköä ei ollut.
 Lue lisää:
 Kuinka kaksi itsevaltaista johtajaa saivat öljymahdin 20 vuodessa polvilleen – Mistä Venezuelan kaaos kumpuaa?
 Tuntemattomuudesta Venezuelan johtoon – Kuka on Juan Guaidó?

Poliisi esti mielenosoittajia pääsemästä eteenpäin Venezuelassa


Summary: Kaikki koneessa olleet kuolivat.

Lento-onnettomuus on vaatinut 12 ihmisen hengen Kolumbiassa. Onnettomuus sattui maan keskiosassa. Douglas DC3 lentokone oli matkalla San Jose del Guaviaren kaupungista Villavicencioon.
 Onnettomuus tapahtui lauantaina kello 10.40 paikallista aikaa. Viranomaislähteiden mukaan kukaan koneessaolijoista ei selvinnyt hengissä onnettomuudesta.

Kaksitoista ihmistä kuoli lento-onnettomuudessa Kolumbiassa


Summary: Huoneisto tuhoutui palossa pahoin.

Yksi ihminen kuoli lauantaina Vantaan Korsossa Maauunintiellä syttyneessä tulipalossa. Päivystävä palomestari kertoi, että kerrostalohuoneistoon jäänyttä ihmistä yritettiin pelastaa, mutta hän oli jo kuollut.
 Huoneisto tuhoutui palossa pahoin. Hätäkeskus sai ilmoituksen palosta aamupäivällä kymmenen jälkeen. Pelastuslaitoksen saapuessa paikalle kerrostalon rappukäytävä oli aivan savun täyttämä.
 Rappukäytävän kautta savua levisi muutamiin muihin huoneistoihin, ja ne kärsivät lieviä savuvahinkoja. Palo rajoittui vain yhteen huoneistoon, eikä muita henkilövahinkoja sattunut.
 Itä-Uudenmaan poliisi jatkaa tapauksen tutkintaa. Poliisi ei vielä lauantaina alkuillasta vahvistanut vainajan sukupuolta tai ikää.
 Lauantai-iltana saman kerrostalon pihassa paloi kaksi henkilöautoa. Päivystävän palomestarin mukaan autot oli sytytetty tahallaan. Kukaan ei loukkaantunut tässä palossa.

Yksi kuoli kerrostalopalossa Vantaalla - myöhemmin pihalla paloi kaksi autoa


Kokoomus ei ole esittelemässä omaa kattavaa mallia sote-palveluiden järjestämisestä ennen eduskuntavaaleja, sanoo kokoomuksen eduskuntaryhmän johtaja  Kalle Jokinen  STT:lle. Jokisen mukaan puolue käy keskusteluita sote-mallin painotuksista, mutta esittelee oman mallinsa vasta vaalien jälkeen.
 Muun muassa siniset ja RKP ovat esittelemässä omat vaihtoehtoiset sote-mallinsa tällä viikolla. SDP esitteli oman mallinsa kaksi vuotta sitten ja pitää sitä yhä ajankohtaisena.

Ryhmäjohtaja Jokinen: Kokoomus ei esittele omaa sote-mallia ennen eduskuntavaaleja


Summary: Ongelmat koskevat DNA Vaihdepalvelun yritysasiakkaita: esimerkiksi Tampereen kaupunki kertoi tänään puheluiden katkeilevan.

Puhelinoperaattori DNA:n yritysasiakkaiden puhelinliikenteessä on tänään ollut laajoja häiriöitä.
 Ongelmat koskevat DNA Vaihdepalvelun asiakkaita: esimerkiksi Tampereen kaupunki kertoi tänään puheluiden katkeilevan. Osa puheluista ei yhdisty lainkaan. Tampereella puhelut eivät välttämättä mene läpi terveyspalvelujen neuvontaan.
 Myös Ylellä on ollut ongelmia puheluiden yhdistämisen kanssa tänään.
 DNA:n mukaan vian korjaus on käynnissä. Häiriö alkoi klo tänään 11.30 maissa.
 Lue lisää:
 Aamulehti: Tampereen kaupungin puhelinliikenteessä on laajoja häiriöitä – Kaupunki selvittää syytä

DNA:lla häiriö puhelinliikenteessä – Tampereella kaikki puhelut eivät mene läpi kaupungin terveyspalveluihin


Summary: Tuomarit muistuttivat, että ihmisten tahto on vallan ainoa lähde.

Yli tuhat tuomaria on ryhtynyt kapinaan Algeriassa. He kieltäytyvät valvomasta tulevia vaaleja, jos istuva presidentti  Abdelaziz Bouteflika  on vaaleissa mukana.
 Vakavasti sairas, 82-vuotias Bouteflika on pysytellyt kaukana julkisuudesta viime vuodet. Hän aikoo silti ehdolle 18. huhtikuuta järjestettävissä vaaleissa. Uusi kausi olisi Bouteflikalle jo viides.
 Ajatus on raivostuttanut etenkin  monia nuoria algerialaisia , jotka ovat viime viikot osoittaneet säännöllisesti mieltään eri puolilla Algeriaa. Heidän mielestään kaksi vuosikymmentä valtaa saa riittää.
 Maanantaina joukon jatkoksi asettui suuri joukko tuomareita. He ilmoittivat lausunnossaan, että eivät aio valvoa prosessia, joka on ihmisten tahdon vastainen. Ihmisten tahto on vallan ainoa lähde, tuomarit huomauttivat.
 Bouteflikan lähipiiriin kuuluva oikeusministeri  Tayeb Louh  kehotti tuomareita pysymään neutraaleina.
 Algerian presidentti Abdelaziz Bouteflika sai vuonna 2013 halvauskohtauksen. Hän on ollut sittemmin vain vähän julkisuudessa. Ryad Kramdi / AFP
 Mutta kuka korvaisi Bouteflikan?
 Bouteflika on sanonut, että pysyisi vallassa vain vuoden. Se ei ole ihmisten ärtymystä lieventänyt.
 Mielenosoittajien ongelma on, että Bouteflikalle ei ole näköpiirissä uskottavaa nuorempaa seuraajaa. Vaikka Bouteflika luopuisi tehtävästään, valtaa pitäisi todennäköisesti edelleen sama veteraaneista koostuva hallitseva eliitti.
 Aiemmin Bouteflikan kilpailijana pidettiin armeijan tiedustelupäällikkö  Mohamed Medièneä , mutta hänet Bouteflika syrjäytti neljä vuotta sitten.
 Bouteflika palasi Algeriaan sunnuntaina. Hän on ollut hoidettavana Sveitsissä. Bouteflika sai halvauksen vuonna 2013.
 Lue lisää:
 Analyysi: Algerian vanhojen miesten valtaa kaadetaan kaduilla – nuoret ja naiset eturintamassa

Algerian tuomarit nousivat kapinaan – kieltäytyvät valvomasta vaaleja, jos Bouteflika on taas ehdolla


Summary: Ilmatieteen laitoksen mukaan Paljakassa on lunta 109 senttimetriä.

Viime päivien lumisateet ovat lisänneet lumikerrosta Kainuussa, Pohjois-Karjalassa ja Lapissa.
 – Paljakassa lunta on 109 senttiä, Pelkosenniemellä 108 ja Ilomantsissa 106, sanoo, Ilmatieteen laitoksen päivystävä meteorologi  Hannu Valta .
 Puolangan Paljakassa on tällä hetkellä eniten lunta koko maassa. Alue ylsi Suomen lumisimmaksi myös viime vuonna samaan aikaan,  jolloin lunta oli 111 senttimetriä . Vallan mukaan Paljakan lumisuus voi selittyä sillä, että se on muita havaintoasemia alttiimpi tuiskulumelle.
 Kainuu on tällä hetkellä Suomen lumisin maakunta. Lumen kertymät ovat korkeita, mutta eivät tavattomia.
 – Viikossa Suomussalmen lumen määrä on kasvanut 22 senttiä. Alkutalvi oli vähälumista, mutta nyt on tullut sadealueita, Valta kertoo.
 Meteorologien arvioiden mukaan tämä sadealue hiipuu, mutta viikonloppuna tulee uusia sateita, joiden reittejä on vaikea ennustaa.
 Tänä talvena pysyvä lumipeite  antoi odotella itseään pitkään . Ensilumi tuli Pohjois- ja Keski-Lappiin  2–4 viikkoa myöhässä .

Suomen lumisin alue löytyy tällä hetkellä Puolangan Paljakasta


Summary: Lait hyväksyttiin tänään ilman äänestystä.

Siviili- ja sotilastiedustelulait ovat saaneet viimeisen sinetin eduskunnassa. Lait hyväksyttiin tänään toisessa käsittelyssä ilman äänestystä.
 Kerromme lisää hetken kuluttua

Siviili- ja sotilastiedustelulait hyväksyttiin eduskunnassa


Summary: EU:n ja Britannian välisissä neuvotteluissa ei ole päästy lainkaan eteenpäin.

Euroopan unioni valmistautuu mahdollisuuteen, että Britannia eroaa unionista ilman brittiparlamentin hyväksymää erosopimusta.
 EU ja Britannian hallitus ovat laatineet erosopimusluonnoksen, mutta parlamentti ei ole sitä toistaiseksi hyväksynyt.
 Keskeinen sopimusluonnoksen osa on, että Britannian on maksettava EU:lle noin 50 miljardia euroa hyvityksenä erilaisista maksuista, joita se on unionilta saanut tai velvollinen tulevaisuudessa maksamaan.
 Jos brittiparlamentti ei hyväksy sopimusta, se muuttuu mitättömäksi. Tästä huolimatta EU haluaa rahansa.
 Jos Britannia päätyy eroamaan EU:sta ilman sopimusta, on osapuolten pikaisella aikataululla aloitettava neuvottelut monenlaisista käytännön järjestelyistä.
 Uutistoimisto Reutersin haastattelemien EU-lähteiden mukaan EU:lla ei ole tässä tilanteessa kovinkaan paljon myötätuntoa brittejä kohtaan. EU ja britit ovat käyneet raskaita neuvotteluja erosta kaksi vuotta ja jos neuvottelut menevät hukkaan, synnyttää se EU:n sisällä paljon pahaa verta, kertoo Reuters.
 Uutistoimiston tietojen mukaan EU aikoo asettaa tulevien neuvottelujen ennakkoehdoksi, että Britannia maksaa velkansa. Reutersin lähteiden mukaan asiasta on sovittu 27 unionimaan hallituksen kesken.
 Neuvottelut umpikujassa
 Britannian pääministeri  Theresa May  ja EU:n komission puheenjohtaja  Jean-Claude Juncker  keskustelivat viikonloppuna puhelimitse mahdollisuuksista muuttaa erosopimusta.
 Neuvotteluissa ei päästy eteenpäin ja pääministerin toimisto on ilmoittanut, että "neuvottelut ovat umpikujassa". May ei aio matkustaa enää tänään maanantaina Brysseliin, mutta puhelinkeskustelut jatkuvat.
 Juncker puolestaan sanoo, että ratkaisun avaimet ovat Britannian hallituksen ja parlamentin välisissä neuvotteluissa.
 Tällä viikolla brittiparlamentin on määrä äänestää  erilaisista brexit-vaihtoehdoista . Huomenna tiistaina May esittelee uuden EU-eron sopimusluonnoksensa. Edellinen esitys kaatui tammikuun äänestyksessä selvin luvuin.
 Jos esitys hylätään, mikä on todennäköistä, parlamentti äänestää keskiviikkona laista, joka estäisi EU-eron ilman sopimusta.
 Jos tämäkin esitys hylätään, torstaina on vuorossa äänestys brexitin lykkäämisestä.

Reuters: Jos brexit tapahtuu ilman sopimusta, EU lyö ensimmäiseksi Britannialle 50 miljardin euron laskun


Summary: Keskustalaiset juhlivat viikonloppuna sosiaalisessa mediassa "parasta tunnelmaa aikoihin", kirjoittaa politiikan toimittaja Robert Sundman.

Hallituksen eroa edeltävänä  iltana pääministeripuolue keskusta kutsui suomalaisia "työkahveille".
 Puolueesta kerrottiin, että vaalitilaisuuksia on nyt enemmän kuin koskaan.
 – Keskustan puolue- ja eduskuntaryhmän johto, ministerit ja kansanedustajat ovat liikkeellä koko Suomessa perjantaista maanantaihin 8.–11.3.2019 yhteensä yli 170 tilaisuudessa ja tapahtumassa,  tiedotteessa sanottiin .
 Viikonloppuna sosiaalinen media sitten täyttyi keskustalaisten poliitikkojen ja vaikuttajien viesteistä vaalikentiltä. Kansa oli kuulemma tullut tapaamaan pääministeri  Juha Sipilää  (kesk.) ja muita puoluepomoja sankoin joukoin.
 – Novelleissa on haukkakohta, vähän ennen päätöstä. Arvelen, että näiden vaalien haukkakohta nähtiin tänään keskellä päivää, kun Eurajoen pienen kaupan baari täyttyi enemmän kuin ahtaaksi Juha Sipilän kuulijoista, twiittasi entinen pääministeri, kansanedustaja  Matti Vanhanen  (kesk.)
 – Eilen Turussa väenpaljous! Salamana muuttui tilanne apatiasta innostukseen ja iloon! Jännäksi menee, Sipilä täysillä kisassa mukana. Täältä tullaan elämä! twiittasi puolestaan entinen Kelan pääjohtaja ja pitkäaikainen keskustalaispoliitikko  Liisa Hyssälä .
 "Keskustan kevät" sai  sosiaalisessa mediassa myös piikittelyä osakseen.
 Toiset pohtivat, oliko kyseessä masinoitu some-kampanja. Vai onko todella niin, että kansa yhtäkkiä rakastaa keskustaa ja sen johtoa? Siitäkin huolimatta, että  puolue on kulkenut kannatusmittauksissa jatkuvasti alaspäin  ja kyselyissä keskustaan voimakkaimmin liitettäviä ominaisuuksia ovat olleet  muun muassa "luottamuksen väheneminen, johtajien taitamattomuus ja toiminta kansalaisten etujen vastaisesti" ?
 Oppositiossa keskustan viestit otettiin vastaan närkästyksellä. SDP:n eduskuntaryhmän puheenjohtaja  Antti Lindtman  kaivoi esiin Suomenmaan otsikot  tänään maanantaina Ylen Ykkösaamussa .
 Keskustan pää-äänenkannattaja  kertoi, että "soten kaatuminen vapautti keskustan vaalikentille" .
 – He voivat ottaa kunnian hallituksen saavutuksista, mutta pääsivät irti tästä epäonnistuneesta markkinasotesta. Kyllähän keskustan omakin lehti on kertonut poikkeuksellisen avoimesti mistä tässä on kyse: poliittisesta peliliikkeestä, Lindtman sanoi.
 Kansan pulssia on vielä vaikea mitata, mutta näyttää selvältä, että ainakin keskustan oma väki on helpottunut.
 Kansan pulssia on  vielä vaikea mitata, mutta näyttää selvältä, että ainakin keskustan oma väki on helpottunut.
 Keskustaväellä on "ryhti suorempana", "helpompi hengittää" ja "yllä toivon liekki", arvioi Suomenmaan jutussa perhe- ja peruspalveluministeri  Annika Saarikko .
 Hallitusyhteistyön kahle ei enää paina. Useampi keskustalainen vaikuttaja on arvioinut Ylelle, että puolueen linjat ovat olleet ikään kuin tuon yhteistyön puristuksessa. Keskusta ei ole voinut visioida vapaasti ja maalata isommalla pensselillä, kun nykyhallituksen ohjelma on varjostanut puolueen työtä.
 Nyt tunnelma on vapautuneempi. Yhtäkkiä keskusta voi suunnata vaalitaistelun aseita myös kokoomusta vastaan. Näin arvioi perjantaina STT:lle yliopistonlehtori  Jenni Karimäki  Turun yliopiston Eduskuntatutkimuksen keskuksesta.
 – Verrattuna siihen, että hallitus olisi jatkanut normaalisti, tullaan näkemään huomattavasti kiivaampi vaalikamppailu varsinkin päähallituspuolueiden kokoomuksen ja keskustan välillä, hän sanoi.
 Kansan tukea voidaan  arvioida 29. maaliskuuta ja 11. huhtikuuta, jolloin Yle kertoo seuraavan kerran puolueiden kannatuksista ennen vaaleja.
 Keskusta  on luvannut myrskyvaroituksia kesän jälkeen , mutta toistaiseksi ne ovat jääneet vaisuiksi.
 Saa nähdä, oliko Sipilän ratkaisu se käänteentekevä myrskyvaroitus – vai näkeekö kansa asian lopulta toisin kuin keskustaväki toivoisi.
 Lue lisää:
 Unto Hämäläisen kolumni: Hallituksen kaataminen antoi keskustalle mahdollisuuden tavoitella vaalien kakkossijaa
 Nyt lähti sote-pallo hallituksen jalasta – Kaikkonen: Sellainen pöhinä, että luvut on paremmat kuin Ylen kannatusmittauksessa
 Analyysi: Sipilän hallituksen politiikka on ollut porvarillisinta miesmuistiin – koalition saavutukset hautautuvat soten raunioihin

Analyysi: "Täältä tullaan elämä!" – keskusta "vapautui vaalikentille" ja koki "haukkakohdan" sosiaalisessa mediassa


Suomen Laivanpäällystöliiton ja Suomen Varustamoiden väliseen työriitaan on saatu sopu. Osapuolet ovat hyväksyneet sovittelija  Jukka Ahtelan  aamuyöllä antaman sovintoehdotuksen.
 Sovinto koskee kauppa-aluksia ja matkustaja-aluksia. Suomen Varustamoiden varatoimitusjohtajan  Hans Ahlström  kertoo tiedotteessa, että sovitut palkankorotukset noudattavat yleistä 1,6 prosentin linjaa työmarkkinoilla.
 Sovun myötä Suomen Laivanpäällystöliiton ensi lauantaina alkavaksi ilmoittamat työnseisaukset peruuntuvat.

Ulkomaan laivaliikenteen työriitaan sopu


Summary: Kokkolan satamaan suunnitelluista kivihiilikuljetuksista on käyty kovaa keskustelua. Kaupunki, satama ja operaattori aikovat jatkossa puhua vain suljettujen ovien takana.

Keskustelu kiistellyistä kivihiilikuljetuksista Kokkolaan käydään jatkossa poissa julkisuudesta.
 Satamaoperaattori Rauanheimon ja Kokkolan Sataman ja kaupungin edustajat ovat päättäneet hakea asetelmaan kaikkia tahoja tyydyttävän ratkaisun. Ne myös toivovat, että osapuolet eivät jatkossa käsittele julkisesti.
 Aikaan saatavista ratkaisuista tiedotetaan myöhemmin erikseen.
 Tiedotteen ovat allekirjoittaneet Kokkolan kaupunginjohtaja  Stina Mattila  ja kaupunginhallituksen puheenjohtaja  Reino Herlevi , sekä sataman toimitusjohtaja  Torbjörn Witting  ja Rauanheimon toimitusjohtaja  Joakim Laxåback .
 Rautapelletti ja kivihiili vastakkain
 Kokkolan satama on suunnitellut vastaanottavansa Venäjältä avojunavaunuissa miljoona tonnia kivihiiltä vuodessa. Kuljetusten lisäämiselle on haettu ympäristölupaa aluehallintovirastosta, ja  Kokkolan kaupunkikin on näyttänyt vihreää valoa luvan myöntämiselle.
 Suunnitellut kuljetukset ovat aiheuttaneet riidan satamaoperaattorin eli Rauanheimon ja Kokkolan satamayhtiön välille.
 Sataman suurimman asiakkaan, venäläisen kaivosjätti Severstalin, rautapellettiä laivataan Kokkolan kautta maailmalle jopa 4,5 miljoonaa tonnia vuodessa.
 Severstal suhtautuu kivihiilen tuloon samaan satamaan kielteisesti, koska pelkää, että kivihiilestä tarttuu rautapellettiin epäpuhtauksia. Ne haittaavat raudanvalmistusprosessia.
 Rauanheimon toimitusjohtaja Joakim Laxåback sanoi Ylelle viime viikolla, että suunnitelmat kivihiilikuljetuksista ovat jo saaneet yhtiön vähentämään rautapelletin kuljetuksia enemmän markkinavaihtelut selittävät. Severstal selvittää hänen mukaansa jo myös muita satamavaihtoehtoja.
 Sataman toimitusjohtaja Torbjörn Witting on ollut aiheesta niukkasanaisempi.
 Asian kaikkia puolia ei tuoda julkisuuteen, koska kaupungin sataprosenttisesti omistama satamayhtiö voi vedota osakeyhtiölain julkisuuspykäliin. Kaupunginjohtaja Stina Mattila sanoi viime viikolla kaupungin luottavan satamayhtiön selvitykseen, jonka mukaan kaavaillut kivihiilikuljetukset eivät häiritse muita asiakkaita. Kaupunki kuitenkin jatkaa omistajaohjausta.
 Myös lähialueen asukkaat vastustavat kivihiilikuljetuksia. Huolta ympäristövaikutuksista, kuten pölyämisestä, on tullut laajemmaltakin alueelta.

Suut menivät suppuun kivihiilikuljetuksista Kokkolassa: asianosaiset eivät aio käsitellä aihetta julkisesti


Summary: Junayhtiö korvaa hankinnalla vanhoja dieselvetureita.

VR on julkistanut uuden dieselveturihankintansa. Yhtiö ostaa 60 dieselveturia Stadlerilta. Hankinnan arvo on noin 200 miljoonaa euroa.
 Uusien vetureiden testiliikenne alkaa Suomessa vuonna 2021, ja kaupallinen liikenne alkaa vuonna 2022. Koko kalustoerä toimitetaan VR:lle vuoteen 2025 mennessä, VR kertoo.
 Yhtiö uskoo, että tarvittava vetureiden määrä vähenee verrattuna nykyisin käytössä olevaan määrän. Tähän vaikuttaa esimerkiksi ratojen sähköistys ja uusien sähkövetureiden apudiesel-ominaisuus, jonka avulla uudet Vectron-veturit voivat liikennöidä lyhyitä matkoja myös ei-sähköistetyillä radoilla.
 Dieselvetureita käytetään etenkin ratapihoilla, tavarakuljetusten kuormaus- ja purkupaikoilla sekä tavaraliikenteessä sähköistämättömillä rataosuuksilla.
 Uusia vetureita tullaan käyttämään myös matkustajaliikenteessä esimerkiksi Kolarin yöjunaliikenteessä.
 VR on aiemmin kertonut valmistelleensa uusien dieselvetureiden hankintaa pitkään, sillä nykyinen kalusto on teknisesti elinkaarensa päässä ja asiakastarpeet ovat muuttuneet vuosien saatossa.
 Uusien vetureiden hankintakilpailutus alkoi keväällä 2017. Yhtiön tavoitteena oli, että asiasta päätetään kesään 2018 mennessä. Tammikuussa 2018 VR kuitenkin kertoi, että kilpailutus joudutaan keskeyttämään markkinaoikeuden päätöksen vuoksi.
 Yksi kiinnostuneista yrityksistä valitti markkinaoikeudelle kilpailutuksen kriteeristä, jonka mukaan osallistujan on pitänyt valmistaa vähintään 100 veturia vuosivälillä 2000−2016. Markkinaoikeus katsoi aikavälin liian pitkäksi. VR käynnisti kilpailutuksen uudelleen uusilla kriteereillä.

Tällaisia uusia dieselvetureita VR tilaa 60 kappaletta – hinta noin 200 miljoonaa euroa